text
stringlengths 248
25.3k
| label
stringclasses 10
values |
|---|---|
Майя Бывальцева 16–18 гудырикошконэ Казаньын Иворъёсты вӧлмытӥсь улосвыл но йӧскалык ёзэсъёслэн сизьыметӥ форумзы ортчиз. Отчы Россилэн 19 улосвылъёсысьтыз 200 пала адями люкаськиз. Соос пӧлын Удмуртиысь ньыль ёзэсъёслэн ыстэм муртъёссы. Пленарной кенешонэ Татарстанлэн кун советникез Минтимер Шаймиев, Россиысь йӧскалык ужпумъёсъя федерал агентстволэн кивалтӥсезлэн воштӥсез Михаил Ипатов, Россиысь журналистъёслэн огазеяськонзылэн тӧроез Владимир Соловьёв но мукет вылӥ куноос пыриськизы. Люкаськемъёслы вазиськыса, Минтимер Шаймиев иворъёсты вӧлмытӥсь улосвыл но йӧскалык ёзэсъёс кун политикалэн шораз луыны кулэ шуыса пусйиз. Иворъёсты вӧлмытӥсь ёзэсъёслэн форумзы Казаньын 7 фото Со ивортӥз, туннэ Татарстанын иворъёсты вӧлмытӥсь 963 ёзэсъёс пусъемын. Ӟуч кылын 280 газет но 205 журнал потэ, бигер кылын — 146 газет но 56 журнал. Со сяна, чуваш кылын но удмурт кылын газетъёс печатласько. Озьы ик со вераз элькунын мерлыко литератураез поттыны субсидиос висъясько шуыса, озьы гожъясьёслэн книгаоссэс дунтэк поттыны луонлыксы вань. Шаймиевлэн кылъёсызъя, Татарстанысь книгапоттонни кылем арын 117 пумо сыӵе книга поттэмын, оглом 240 сюрс экземплярен. 75-ез со пӧлысь элькунысь лыдӟетъюртъёсы сётэмын, 10 процентэз — Россиысь мукет улосвылъёсы, кытын бигеръёс тросэн уло. Таяз арын 124 пумо книга поттыны чакламын. Минтимер Шаймиев верамъя, мерлыко литератураез поттон понна кун субсидиос ньыль улосвылъёсын гинэ висъясько — Татарстанын, Башкортостанын, Чувашиын но Якутиын. Форумын йӧскалык кылъёсты дышетонэн герӟаськем ужпумъёсты но ӝутӥзы. Тодэ вайытом, Уйпал Кавказ федерал округысь егитъёслэн «Машук» форумазы вуылыкуз Россилэн азьмуртэз Владимир Путин жаляса вераз, арлы быдэ трос кылъёс но вераськетъёс быро шуыса. СССР дыръя кылъёсты утёнъя нимысьтыз программа ужаз, сое туала улонын улӟытыны умой луысал вылэм. Татын туж чакласькыса но одӥг кыл шедьтыса ужаны кулэ. Азьмурт котькуд югдур пумысен мылкыдзэ вераны турттэ, со кунысь азьмуртлэн кылъёс пумысен мылкыдыз. Катъя кема кенешонъёс мынӥзы, али нош ик усьтыр-табыр быдэстыны дыртӥсьёс шедёзы. Дышетонъя кун стандартъёсты Россилэн Кункатэзлэсь но улосвылъёслэн Кункатъёссылэсь яке уставъёссылэсь вылэ пуктыны уг яра. Стандартъёсын кунлэн кун кылызлэн, солэн калыкъёсызлэн кун кылъёссылэн тунсыкъёссы лыдэ басьтэмын ӧз ке луэ, со шонертэм политика. Лэсьтоно озьы, кызьы гожтэмын Росси Федерацилэн Кункатаз, кылъёсты утьыны юрттоно. Стандартъёс вань ёзъёсын соглаштэмын луыны кулэ Минтимер Шаймиев, Татарстанлэн кун советникезАнай кылъёсты дышетон, утён ужпум иворъёсты вӧлмытӥсь ёзэсъёс понна туж лэчыт луэ, вераз Татарстанысь Кун Кенешлэн тӧроезлэн воштӥсез, элькунысь Журналистъёслэн огазеяськонзылэн кивалтӥсез Римма Ратникова. Соин ик со Росси азьмуртлэсь кылъёсты утёнъя программаосты улӟытон сярысь верамзэ туж кема возьмам кылъёсын лыдъя. Со йӧскалык кылъёсын, Россиын улӥсь калыкъёслэн кылъёсынызы ужась иворъёсты вӧлмытӥсь ёзэсъёсты но утён ужпум: азинскозы-а соос, луозы-а, быгатомы-а асьмеос кадръёсты дасяны? 9-тӥ классозь анай кылзэс дышетэм адямиос тыршозы-а, шуом, бигер кылтодос удысын тодон-валанъёс басьтыны? Кытысь потозы гожъясьёс, анай кылэз рос-прос ӧм ке дышетэ, ӧм ке тодэ? Путин <…> туж кулэ, кема возьмам кылъёсты вераз: со программаосты выльысь улӟытыны кулэ Римма Ратникова, Татарстанысь Кун Кенешлэн тӧроезлэн воштӥсез, элькунысь Журналистъёслэн огазеяськонзылэн кивалтӥсезИворъёсты вӧлмытӥсь ёзэсъёслэн йӧскалык политикаын но кылъёсты утёнын интызы сярысь вераськиз Россиысь тодмо журналист, историк, гожъясь Леонид Млечин. Солэн верамезъя, йӧскалык ужпумъёслэн кулэлыксы умой-умой валамтэ на. Журналистъёс но вылтӥз гинэ ветло, ӵемысьгес калыкъёсты эктон-кырӟан ужрадъёс пыр гинэ возьмато. Нош мар сюлмаськытэ калыкез, маин со улэ — та юанъёс саклыктэк кылё. Озьы ик кылъёс шоры но учкон палдурес: «Со мар ке но этнографиен герӟаськемын, песянайёс отын кырӟало, со музейёсын». Со шонертэм, лыдъя Млечин. Кыл улыны кулэ, но солы кулэяськон но мед луоз. Асьмелэн вань дышетон ӟуч кылын мынэ бере, со йӧскалык кылъёсты выжыетӥз ик быдтэ. Со дорын песянаен вераськон кыл гинэ медаз луы, со улонын кулэ мед луоз. Со бордын ужаны кулэ. Но асьмелэн беда сыӵе — туж ӧжытэз соин выре. Мынам малпамея, Тодосъя академи бордын нимысьтыз институт кылдытэмын луыны кулэ, кудӥз вань та ужпумъёсты эскерысал Леонид Млечин, журналистВатсалом, форум улсын кенешонъёс гинэ ӧвӧл, экскурсиос но чакламын вал. Пӧртэм улосвылъёсысь журналистъёс Казанен, Свияжск шормуӵ-карен тодматскизы. Вераны кулэ, Казаньысь кремль но Свияжск таяз даурын выльысь пушйизы. Бырон калэ вуэм объектъёсты тупатъян, улӟытон но утён понна «Возрождение» фонд кылдытӥзы. Кремльысь Кул Шариф мечетез пуктыны но Благовещенский соборез выльдыны одӥг арскын 31 миллиард манет люкамын вал. Казанетӥ но Свияжскетӥ экскурсиос 17 фото Тодэ вайытом, удмурт кылэз дышетон ужпумъёс сярысь 21-тӥ гудырикошконэ Можга ёросысь Уча черкогуртын удмурт кылъя но литературая дышетӥсьёслэн элькун форумазы вераськозы. Тегъёс: Мерлык СМИ форум удмурткыл Татарстан йӧслыкъёс | Мерлык |
Майя Бывальцева 17-тӥ тулыспалэ Удмуртиын лымыяны кулэ ӧвӧл. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Вирнуналэ улосвылын пильмаськылоз, тӧл лымшор но шунды пуксён вискысь секундскын 2-7 метре пельтоз. Нуназе элькунъя -17…-22 градус возиськоз. Омыр зӥбет луло узвесь юбоя 753 миллиметр луоз, омырлэн мускытлыкез – 75 процент. Тегъёс: МЧС Удмуртия куазь Тол | Инкуазь |
Анжелика Тихонова корреспондент 2021-тӥ ар пумозь Шаркан ёросысь эмъюртэ ультразвукен диагностика лэсьтыны (УЗИ) выль аппарат пуктозы. Со сяна, рентген-аппарат, флюорограф но маммограф ваёзы, ивортӥз элькунысь тазалыкез утёнъя министерстволэн пресс-службаез. Вань ужан тӥрлыкез «Модернизация первичного звена здравоохранения» программа улсын вуттозы Ми та программалы туж шумпотӥськом. Азьлоез тӥрлыкмы 2007-тӥ арысен ужаз, валамон, со зол вужмемын но воштэмез кулэ каре вал ни. Модернизацияя программая ми туэ 6 выль санитарной машинаос но басьтӥм Ирина Семёнова, Шаркан ёрос эмъюртысь валтӥсь эмчилэсь ужъёссэ быдэсъясьАли эмъюртын диагностикая ёзэтэз тупатъян ужъёс мыно. Вужзэ ужан тӥрлыксэс поттӥзы ини, лэсьтӥськисьёс электроезъёсты, вентиляциез выльдон бордын тыршо. Рентген-кабинетъёсын нимысьтыз покрытизэ воштозы, выжъёссэ тупатъялозы. Бӧрысь выль аппаратъёсты пуктозы но лицензия басьтозы. Калыкез выль тӥрлыкен ар пумысен учкыны кутскозы 2021-тӥ арын Удмуртиын «Модернизация первичного звена здравоохранения» программа улсын оглом 508,9 миллион манет тыр 48 огмет эм техникаез воштыны чакламын. Тодэ вайытом, федерал ӵектос улсын туэ элькунысь 30 эмъюртъёсты рос-прос тупатъялозы. Тегъёс: Тазалык Шаркан Удмуртия эмъяськонниос | Тазалык |
Майя Бывальцева Удмуртиез 2030-тӥ арозь азинтонъя стратегиез таяз арын шуркынмонэ-толсуре возьматозы. Элькунын улӥсьёслэсь тужгес ӟеч ӵектонъёссэс Александр Бречалов ужкагазэн тодматон дыръя шараялоз. Со сярысь улосвыллэн тӧроез 17-тӥ гудырикошконэ стратегилы сӥзем пресс-конференциын ивортӥз. 2019-тӥ арын 4-тӥ коньывуонэ, Удмуртилэн кунлыкезлы 100 ар тырмонэз пусъёнлы кутскон сётон нуналэ, элькунэз азинтонъя стратегиен ар ортчыса тодматозы шуыса ялӥзы вал. Пандемия воштонъёс пыртӥз, но ужкагаз бордын ужаны ӧз люкеты. Ялон дырысен, кутскон инъетъёсъя югдур воштӥськиз ке но, ми со ужез быдэстыны кенешим. 4-тӥ шуркынмонэ ӧм ке но, таяз арын шуркынмонэ – толсуре ми ужранрадлкыез возьматом Александр Бречалов, Удмуртилэн тӧроезАли ужась Стратегиез 2009-тӥ арын кылдытӥзы. Со кунэз но элькунэз азинтонъя туала куронъёслы азинсконзылы уг тупа ни. Улосвыл тӧролэн верамезъя, выль Стратегилэн инъетаз экономика луоз, малы ке шуоно та удысэз азинтыса гинэ, мерлыко удысэз но азинтыны луэ. Стратегиез кылдытонлэн одӥгез валтӥсь принципез номыре ватытэк возьматон луиз. Ми стратегиез зэмос, умой радъям но мертаны луоно лэсьтом. Пусъеме потэ, ужкагаз шара луоз. Удмуртиысь котькуд улӥсь тодыны кулэ, ку солэн ёросаз, караз воштӥськонъёс луозы Александр Бречалов, Удмуртилэн тӧроезИжкарлэн тӧроез Олег Бекмеметьев карын экспертъёслэсь кенешъёссэс кылдытӥзы ни шуыса пусйиз, отчы ужбергатӥсьёс, карысь Мер палаталэн ёзчиосыз, лэсьтӥськон компаниослэн, мер огазеяськонъёслэн ыстэм муртъёссы, Кар думаысь депутатъёс пыризы. Стратегиын пуктэм ужпумъёсты быдэстон амалъёс но дыр кык ӧръёсъя пусъемын луозы: удысъёсъя но интывылъёсъя. Калыкен но ужбергатонэн ӵош элькунлэсь 2030-тӥ арозь миссизэ пусъёзы. Со вылын одӥг-кык валтӥсь показательёсты кылдытозы. Соосъя валамон луоз, мае возьманы стратегилэсь. Валаны кулэ, элькунлэн уйпалаз но лымшор пала луонлыкъёс огкадесь ӧвӧл, но соосты пайдалыко кутоно. Экономика ласянь пайдалыко амалъёс пӧлын мон муниципал кылдытэтъёлэсь валче ужамзэс адӟисько, 2009-тӥ арын кутэм Стратегиын со ӧй вал. Шуом, малы бускель муниципалитетъёсын кык шутэтскон огъетъёс пуктоно, луэ ке, интывыллэсь аспӧртэмлыксэ лыдэ басьтыса, одӥг многопрофильнойзэ пуктыны Александр Бречалов, Удмуртилэн тӧроезСтратегиын удысъёсъя 12-15 ёзэтъёс – валтӥсь ӧръёс – луозы шуыса чакламын. Нош кластер ёзэтъёсын Удмуртиез азинтонъя сизьым интывыл зонаос луозы. Котькудӥз понна экономикая валтӥсь специализациосты но инвестициосъя муниципалкуспо ӵектосъёсты пусъёзы. Кызьы вераз Александр Бречалов, ас вакытэз Александр Волков улосвылэн азинтонын гурт возёслы, со пӧлын йӧл поттонлы, саклык висъяз вал. Мынам малпамея, йӧл поттонъя но переработкая со ужъёмышъёс, кудъёссэ 2020-тӥ арын адӟиськом, Удмуртилы кунысь та ӧрын вожвылъяськыны луонлык сёто. Мар тунсыко, агропром огъетысь экспорт, кудӥз пичи ке но, асьмелэн вань, - со йӧллэсь вузъёс. Со гуртын ужась кӧня ке сюрс адями, со огсыр луон, со пичи ке но, валовой региональной продуктлэн пусйымон люкетэз, со азьланезлы луонлыкъёс Александр Бречалов, Удмуртилэн тӧроезУлосвыл кивалтӥсьлэн кылъёсызъя, стратегиез кылдытонын валтӥсь ужпумъёсты пусъёнлэсь кулэлыксэ, кылсярысь, Сарапулысь спорт огъет возьматэ. Азинскон ужанрадлыез дасяку выль огъетэз пуктонлэн кулэлыкез быриз, угось объект вань ни. Сое банклэн залогысьтыз басьтозы но лэсьтӥськонэз йылпумъялозы, оло, 2021-тӥ арын тулыслы. Со коньдэтысь уксёез но дырез трослы шыръяны юрттоз. Стратегия – со улэп ужкагаз. Ми арлы быдэ командаен, калыкен, экспертъёсын стратегиез быдэсъянэз сэрттом-пертчом но тупатонъёс пыртылом Александр Бречалов, Удмуртилэн тӧроезАлександр Бречаловлэн верамезъя, вакчи дырлы азинсконъя ужанрадлык 99 процентлы дась ни. Пресс-конференцие «Аналитический центра при правительстве России» коммерци луисьтэм огазеяськонлэн кивалтӥсезлэн воштӥсез Михаил Прядильников но пыриськиз. Огазеяськон ужанрадлыкез кылдытонын элькунлэн валтӥсь партнёрез луэ. Стратеги – со валтӥсь ужкагаз, кудӥз азьланезлы чакланъёсын пӧртэм ужкагазъёсты огазея. Вань коньдэт, вань кун программаос, вань интывылъёслэн азинскон схемаоссы, стратегилэн ужпумез – ваньзэ сое одӥг, валамон ужкагазэ огазеян Михаил Прядильников, «Аналитический центра при правительстве России» коммерци луисьтэм огазеяськонлэн кивалтӥсезлэн воштӥсезВидеоконфернци герӟет пыр вераськон борды Глазкар итӥськиз, отын нырысетӥез стратеги сессия ортчиз. Ужрадын карыл но быдэсак элькунлы кулэ луись ӵектосъёсты эскеризы. Александр Бречаловлэн верамезъя, стратеги сессиос мукет каръёсын но ортчозы: 18-тӥ гудырикошконэ – Можгаын, 19-тӥ гудырикошконэ – Воткаын, 20-тӥ гудырикошконэ – Ижкарын, 21-тӥ гудырикошконэ – Сарапулын. Удмуртиын улӥсьёс инфраструктураен, мерлыко удысэн, тазалыкез утёнэн, гурт возёсэн но ужбергатонэн герӟаськем кулэяськонъёссэс, ӵектонъёссэс, ӵектосъёссэс сайтэ гожтыны быгато. Вить тужгес тунсыко ӵектонъёсты Александр Бречалов Удмуртиысь мерлык но экономика удысъёсты 2030-тӥ арозь азинтонъя стратегиен тодматон дыръя вералоз. Тегъёс: Политика Мерлык Ижкар Удмуртия экономиканоконьдон АлександрБречалов 100ар | Мерлык |
Туспуктэм: ИА «Удмуртия» Наталия Сильвестрова Удмуртиын 2023-тӥ арын йӧскалык политика ӧръя ӵектосъёс 54 миллион манет тыр грантъёс утӥзы. Со сярысь элькун тӧролэн но кивалтэтлэн пресс-службазы ивортӥз. « 2023-тӥ арын гинэ йӧскалык кусыпъёс удысын ӵектосъёсты но ужрадъёсты быдэстон понна коньдэтысь укмыс миллион манет висъямын вал. Грантъёсъя пӧртэм вожвылъяськонъёсын вормем трос кичӧлтонъёслы юрттӥм. Со ӵектосъёсты улонэ пыӵатыны Удмуртие 54 миллион манет вуиз » Александр Бречалов, Удмуртилэн тӧроез Азьмуртлэн грантъёсъя фондэзлэн вожвылъяськонъёсаз вормонлы луыса Удмуртиын удмурт костюмъя лаборатория, медиашколаос, «Даур-ТВ» интернет телевидение ужаны кутскизы, «Высокий берег» фестиваль радъяське. Удмуртиысь Калыкъёслэн эшъяськон юртсылэн командаез «Гордость нации» огъяросси премилэн лауреатэз луиз. Александр Бречалов пусйиз, 2024-тӥ арын элькунын «Пельняньлэн дунневыл нуналэз» фестиваль, «Бадӟым этнографи диктант» но «Бадӟым удмурт диктант» акциос, муниципал кылдытэтъёслэн «Мир в диалоге» форумзы, Россиысь улосвылъёсын, кытын удмуртъёс уло, удмурт лулчеберетлэн нуналъёсыз ортчозы. Та ужрадъёс элькунамы куноосты кыскыны юртто. Озьы ик элькунын улӥсь армянъёслэн «Урарту» огазеяськонзы но азербайджанъёслэн «Достлуг» мерлыко центрзы калыккуспо спорт ӵошатсконъёс радъялозы. Элькунысь украин лулчеберетъя «Громада» огазеяськон Быдӟым Атыкай ожын вормонлы сӥзем калыккуспо концертъёс ортчытоз, отчы нимысьтыз ожгар ужрадэ пыриськисьёслэн семьяосы ӧтемын луозы. Калыкъёслэн эшъяськон юртсылэн но егитъёслэн коммерци луисьтэм огазеяськонъёссылэн этноволонтёръёслэн корпуссы азинтӥське. 2024-тӥ арлы событийной этнодырпус кылдытӥзы. Тегъёс: йӧскалыкӵектосъёс грантъёс коньдон Удмуртия йӧскалыкполитика | Мерлык |
Майя Бывальцева 9-тӥ тулыспалэ Удмуртиын Тол спорт амалъёсъя огъяросси нунал ортчоз. Со сярысь элькунысь физкультурая, спортъя но егитъёсын ужан политикая министерство ивортэ. Вань мылкыд карисьёс одӥг интыын пӧртэм спорт амалъёсын кужымзэс эскерыны быгатозы, соос пӧлын конькиен нискылан, следж-хоккей, гынсапеген хоккей, кёрлинг, сноуборд, куасэн бызьылон, биатлон, скандинав амалэн ветлон но мукетыз. Ужрадъёс Удмуртиысь вань муниципал кылдытэтъёсын радъяськозы, валтӥсез инты «Чекерил» огъетын луоз. Тол спорт амалъёсъя нуналэ тодмо спортсменъёс но пыриськозы: куасэн бызьылонъя ньыль полэс Олимпи чемпионка Галина Кулакова но кык полэс Олимпи чемпионка Тамара Тихонова, Олимпи шудонъёслэн призёръёсыз биатлонист Иван Черезов но куасэн бызьылӥсь Максим Вылегжанин, куасэн бызьылонъя но биатлонъя Паралимпи чемпион Владислав Лекомцев, следж-хоккеен шудонъя вице-чемпион Владимир Каманцев но мукетъёсыз. Та нуналэз ортчытыны луонлык Удмуртия но эшшо 11 улосвылъёс Россиысь Олимпи комитетэн кичӧлтэм «Олимпийская страна» вожвылъяськонын вормонзылы луыса кылдӥз Чакланъёсъя Удмуртиын спортъя празднике 10 сюрслэсь трос адями пыриськоз. Спорт амалъёсын но ужанрадлыкен физкультурая, спортъя но егитъёсын ужан политикая министерстволэн тодматскыны луоз. ВАТСАН Тол спорт амалъёсъя огъяросси нунал нырысьсэ 2015-тӥ арын ортчиз но Сочиын Олимпи шудонъёс усьтӥськем дырысен одӥг ар тырмонлы тупатэмын вал. Со дырысен ужрад котькуд ар тулыспаллэн кыкетӥ арнянуналаз радъяське Тегъёс: Мерлык Спорт Ижкар Следж-хоккей Удмуртия Тол куасэнбызьылон | Спорт |
Майя Бывальцева Куазез эскерисьёслэн ивортэмзыя, матысь нуналъёс Удмуртиын куазь уродмоз: кезьытгес луоз но лымыялоз. Соин валче автомобиль сюресъёс вылын югдур секыт луыны быгатоз, алэ элькунысь Кунпуш ужъёсъя министерствоысь ГИБДД-лэн элькунъя управлениысьтыз нырысетӥ ёзэтэз. Кун автоинспекци водительёсты сак луыны куре. Трос лымы усьыку, питранъёс сюресэз умой уг куто, соку машина ӝог дугдыны уг быгаты но шуак сюрес вамен но султыны быгатоз. Руль сьӧрын пукисьёс машинаослэсь виссэс бадӟымгес возьыны, чурысь чуре потамлэсь возиськыны кулэ, ало ӧнерчиос. Таӵе югдурын пыдын ветлӥсьёс но туж юн чакласькыны кулэ. Сюресэз потэмлэсь азьвыл валано, адӟо-а тӥледыз водительёс, лэзё-а тӥледыз. Со сяна, али вазь пеймыт луэ ни, соин ик умой луоз пиштӥсь тылэз берыктӥсь арбериосты кутыны, соос 300 метр кемысен адӟисько. Тодэ вайытом, азьвылгес Удмуртиысь Гидрометцентр таяз арняе элькунын пельскоз, сюресъёс вылын йӧвалег но лымы пельтэмъёс луозы шуыса ивортӥз. Тегъёс: Мерлык Авто ГИБДД Удмуртия куазь | Мерлык |
Анжелика Тихонова корреспондент 26-тӥ куартолэзе Воткаын выль мечетез сӥё-дано усьтӥзы. Со сярысь Удмуртиысь йӧскалык политикая министерстволэн пресс-службаез ивортӥз. Карысь мусульманъёсты ӟечкыланы Удмуртиысь йӧскалык политикая министр Лариса Буранова, лулчеберетъя министр Владимир Соловьёв, элькунысь муфтий Фаиз-хазрат Мухамедшин, Воткалэн тӧроез Алексей Заметаев вуылӥзы. Адями осконтэк улыны уг быгаты. Туж умой, кунамы, озьы ик элькунамы но, берло аръёсы мечетьёс, черкъёс, вӧсяськон юртъёс усьтӥсько шуыса. Мон шумпотӥсько, мечетьёс но черкъёс бордын общинаос йыло шуыса, малы ке шуоно оскон но асьме сямъёсмы, выжыосмес тодэммы кунамы улӥсьёсты калыке огазеяло, сямъёссэс гажась но азьланезлы оскись адямиос каро Лариса Буранова, Удмуртиысь йӧскалык политикая министрДано куно сямен ужрадэ Россиысь Вылӥ муфтий Талгат Таджуддин пыриськиз. 1978-тӥ арын со Воткаысь мечетьын практика ортчиз, соин ик выль юртэз усьтон со понна нимысьтыз инты басьтэ. Вылӥ муфтий Воткаысь имамлы Россиысь мусульманъёслэн шор вӧсьбур управленизылэсь куншетсэ кузьмаз. Ватсалом, Воткаын нырысетӥез из мечеть 1900 арын пуктэмын вал. Даур ортчыса, вашкала юрт туала куронъёслы тупамысь дугдӥз, соин ик Удмуртиысь мусульманъёс выль мечеть пуктыны кариськизы. Выль юртэз кык ар пала ӝутӥзы. Нош 2020-тӥ арын 22-тӥ шуркынмонэ нырысетӥзэ «пятничный намаз» ортчытӥзы. Тегъёс: Мерлык Ислам Удмуртия вӧсьлык Вотка лэсьтськон мечеть | Мерлык |
Туспуктэм: Дарья Ушакова Наталия Сильвестрова 15-21 куартолэзе интыосын Удмуртиысь нюлэсъёсын тылпу потонлы 5 классъем кышкытлык возиськоз. Интыен 4 классъем кышкытлык луоз. Со сярысь, улосвыл Гидрометцентр вылэ чӧлскыса, Россиысь МЧС-лэн элькунъя упралвениез ивортӥз. Тылпу потонлы туж кышкытлыко вакыт 11-тӥ куартолэзьысен возиське ни. Тодэ вайытом, 10-тӥ оштолэзьысен 30-тӥ инвожоозь Удмуртиын тылпулэсь утиськонъя нимысьтыз режим быдэсъяське. Тылскыны, тыл вылын сиён лэсьтыны, тылын ужаны уг яра. Тылпу потон сярысь 101, 112 номеръя жингыртоно. Тегъёс: нюлэс тылпу инкуазь Удмуртия | Инкуазь |
Туспуктэм: Алексей Арзамасцев Майя Бывальцева 15-тӥ шуркынмонэ Удмуртиын пильмо улоз, уйин интыосын, нуназе дырын-дырын кӧня ке зороз, куд-ог ёросъёсын кот лымыен суро. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл уйин лымшор палась, нуназе лымшор но шундыпуксён вискысь секундскын 6-11 метре пельтоз. Омырын уйи но нуназе -1,,,+4 градус возиськоз. Омыр зӥбет луло узвесь юбоя 738 миллиметр луоз, омырлэн мускытлыкез – 89 процент. Тегъёс: куазь Удмуртия | Инкуазь |
Майя Бывальцева 2-тӥ пӧсьтолэзе Удмуртиын 23 градусозь шуныт луоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Пуксёнэ улосвылын пилемо улоз, сайкиськылоз. Интыосын дырын-дырын кӧня ке зороз. Тӧл уйпал но шундыпуксён вискысь секундскын 5-10 метре пельтоз. Нуназе элькунъя +18…+23 градус возиськоз. Омыр зӥбет луло узвесь юбоя 736 миллиметр луоз, омырлэн мускытлыкез – 86 процент. Тодэ вайытом, Удмуртиысь Гидрометцентр ивортэмъя, таяз арняе элькунын температура та вакытлы эсэпъёслэсь улӥынгес луоз. Тегъёс: МЧС Удмуртия куазь гужем | Инкуазь |
Майя Бывальцева Глазкарын «Большой ремопнт» программая Искусствоосъя 3 номеро «Главзовчанка» школалэсь тылобурдо бурдъёслы укшась липетсэ тупатъяло. Со сярысь карлэн тӧроез Сергей Коновалов «ВКонтакте» мерлыко вотэсысь бамаз ивортӥз. Лэсьтӥськисьёс липетлэсь вуж шобретсэ куштӥзы но вылезлы инъет дасяло ни. Липет кемалы чидась нимысьтыз полимер шобретлэсь, «Клевер», лэсьтэмын луоз. Вылыз декоративной луоз – «Глазовчанка» тылобурдо лобон кемысен нош ик чебер адӟиськоз Сергей Коновалов, Глазкарлэн тӧроезЛипет вылын парапетъёс ву кошконъёс лэсьтэмын ни. Со сяна, подрядчик ужъёсэн нырысетӥ люкетсыя алонъёсты 90 процентлы быдэстӥз ни. Вӧлдэтэтъёсты тупатъяз, борддоръёс кузям ву виям бервылъёсты утялтӥз. Выльдон ужъёсты шуркынмон пумлы йылпумъяны кулэ, ужъёс чаклам радлыкъя мыно. Тодэ вайытом, Ижкарысь искусствоосъя нылпи школаосы выль крезьгуро инструментъёс но дышетон пособиос вуизы. Тегъёс: Удмуртия Глазкар тупатъянужъёс искусствоосъянылпишкола лэсьтськон | Лэсьтӥськон |
Анжелика Тихонова корреспондент Суй-пыдзыя сӧсыр луись но йырвизь висёнъёсын спортсменъёс пӧлын ӝӧквыл теннисэн шудонъя «Lignano Open 2019» калыккуспо турнирын Удмуртиысь Вотка карысь Надежда Пушпашева кык азвесь медаль утӥз. Ӵошатсконъёс Италиысь Линьяно-Саббьядоро карын 14-16 южтолэзе ортчизы, ивортэ Россиысь Паралимпи комитетлэн пресс-службаез. Ӵошатсконъёсы 35 кунъёсысь 350 пала спортсменъёс пыриськизы. Россиысь ӝӧквыл теннисэн шудӥсьёс 3 зарни, 4 азвесь но 4 бронза медальёс утӥзы. Соос пӧлысь кыксэ азвесь медальёсты дуннелэн но Европалэн чемпионкаез элькунысьтымы Надежда Пушпашева вайиз. Со ас чотаз шудонын но Аргентинаысь спортсменкаен командаен шудонын кыкетӥ луиз. Тодэ вайытом, паравелосипедистъёслэн дунне чемпионатысьтызы Удмуртиысь Сергей Пудов бронза медален бертӥз. Тегъёс: Спорт Удмуртия Россия сӧсыръёс | Спорт |
Туспуктэм: vk.com (Муниципальное образование "Юкаменский район") Майя Бывальцева Юкаменскын нырысьсэ Ялан ӝуась тылэз улӟытӥзы. Сӥё-дано ужард 3-тӥ шуркынмонэ ортчиз. Со сярысь ёрослэн «ВКонтакте» мерлыко вотэсысь огиназ ивортӥзы. « Табере черкогуртамы улӥсьёс но куноос Ялан ӝуась тыл доры дугдыны, сяськаос поныны, ожгарчиослы йыбырттыны, ожысь батыръёслэсь нимъёссэс тодэ вайыны, ожын быремъёсты сӥлы карыны быгатозы » Юкаменск ёрослэн администрациез Таяз арын Удмуртиын Юкаменскын гинэ буре ваён интые чагыр эстӥськон кыскизы. Ӵектослы элькунысь ӧри дурбасьтӥз. Сое улонэ пыӵатыны Росси азьмуртлэн Владимир Путинлэн Ялан ӝуась тылъёсын буре ваён интыос доры газ дунтэк вуттон сярысь пумкылъянэз мылкыд сётӥз. Тылэз ӝуатыны ёросын улӥсьёс, гурт возёсъялэн кивалтсьёссы туж юрттӥзы. Буре ваён скверез умоятон ужъёсты азьланьтозы. Тодэ вайытом, Ижкарын нимысьтыз ожгар ужрадын быремъёсты буре ваён инты кылдытыны малпало. Тегъёс: Удмуртия Юкаменск Яланӝуасьтыл буреваён | Мерлык |
Анжелика Тихонова корреспондент Дэбесысь 2 номеро нылпи садын Удмуртиысь тодмо крезьгурчилы Геннадий Корепанов-Камскийлы сӥзем «Шундыпиос» ёрос фестиваль ортчиз. Со сярысь ивортодэтъя «Удмуртия» агентстволэн корреспондентэзлы нылпи садысь валтӥсь визьнодась Татьяна Сунцова вераз. Туэ фестиваль 15-тӥзэ ортчиз ини но «Крезьгуро шыкысэ» нимаськиз. Отчы ёросысь 18 нылпи садъёс пӧлысь 14-ысьтыз вить ареслэсь бадӟым 107 пиналъёс пыриськизы. Татьяна Сунцовалэн кылъёсызъя, тужгес пичи нылпи садъёс гинэ вуыны ӧз быгатэ. Туэ тани быдэс ар Геннадий Михайлович Корепанов-Камскийлэн котырес лыдпусэзлы сӥзем ужрадъёс ортчытӥськом бере, милям но ужрадмы солы ик сӥземын вал. Пиналъёс солэсь кырӟанъёссэ кырӟазы, крезьгуръёсызъя эктӥзы, пичильтык быгатӥм пуктыны «Италмас» балетсэ но Татьяна Сунцова, Дэбесысь 2 номеро нылпи садысь валтӥсь визьнодасьСо сяна, нылпиослэсь визьзэс но сыназы. Крезьгурчилэн улонэз но творчествоез сярысь юанъёс сётъязы. Татьяна Сунцовалэн верамезъя, нылпи садзы «Шундыпиос» фестивалез 2004-тӥ арысен радъя ини. Со вакытэ ужъюртсы «Солнышко» нимаськиз, соин ик фестивальлы но «Шундыпиос» ним сётӥзы. Соку туж секыт вал. Вань анай-атайёс удмурт кылэз дышетонлы пумит луо вал. Со вылысь ик ми кутскимы. И котькуд аре шуркынмон толэзе милям ёросысь вань нылпи садъёсын сыӵе ужрад мынэ. Соос фестивальлэн темаезъя дасясько. Нош толэзьлэн пумаз милям сыӵе йылпумъясь ужрад луэ ини Татьяна Сунцова, Дэбесысь 2 номеро нылпи садысь валтӥсь визьнодасьВизьнодась шумпотыса пусъе, 15 ар ӵоже ужамзылэн ӟеч емышъёсыз вань ини. Куке кутским вал, пиналъёслэн костюмъёссы но ӧй на вал. Али анай-атайёс но юртто милемлы: вурыны но костюмъёсты, дасяны но соосты, пиналъёсын ӵош кылъёс но дышето, арбериос но ваё темаезъя Татьяна Сунцова, Дэбесысь 2 номеро нылпи садысь валтӥсь визьнодасьСо сяна, нылпи садын ӵем гинэ адӟытонъёс радъяло. Отчы пиналъёс анай-атайёсынызы ӵош пырисько ини. Тодэ вайытом, 27-тӥ шуркынмонэ Якшур-Бӧдья ёросысь Мукши шоръёзо школаын удмурт кыллы но лулчеберетлы сӥзем «Питыран» II элькун фестиваль ортчоз. Тегъёс: Дэбес нылпиос Удмуртия дӥськут ГеннадийКорепанов-Камский 100ар | Дышетон но тодос |
Анжелика Тихонова корреспондент Казаньын Калыкъёслэн эшъяськон юртазы Татарстанысь удмурт егитъёслэн пумиськонзы ортчиз, оглом 20 адями люкаськиз. Со сярысь ивортодэтъя «Удмуртия» агентстволэн корреспондентэзлы Татарстанысь удмуртъёслэн лулчеберетъя йӧскалык автономизылэн быдэсъясь кивалтӥсез Ольга Чайникова вераз. Пумиськонын автономилэн ужаз азьвыл ик пыриськисьёс но, Казане берло дыре дышетскыны, ужаны лыктэмъёс но вал. Егитъёс пичияк концерт дасязы, кырӟазы, эктӥзы, озьы огазеяськонлэсь одӥгзэ ужан ӧрзэ возьматӥзы, ог-огзылы мылкыд сётӥзы. Собере выль лыктэмъёсты быдэсак автономиенызы тодматӥзы. Андрей Сергеевич Герасимов, автономимылэн кивалтӥсез, ужмы сярысь вераз, мар ми татын кариськом, мае быдэсъяськом мадиз. Нош мон егитъёслэн крылоенызы тодматӥ. Ӵектосъёсмы сярысь, элькун конкурсъёсмы сярысь мади Ольга Чайникова, Татарстанысь удмуртъёслэн лулчеберетъя йӧскалык автономизылэн быдэсъясь кивалтӥсезОльга Чайникова пусъе, автономиязы Татарстанысь сяна, палэнысь удмуртъёс но пырисько. Тросэз Удмуртиысь вуэмъёс, со сяна, Марий Элысь лыктэмъёс но вань. Милям вань конкретной стратегимы, кудӥзъя пӧртэм ӧръёс ӝутӥсько: журналистъёсын, ёросъёсын, нылпи садэ ветлӥсь пиналъёсын но дышетскисьёсын, студентъёсын, ужась егитъёсын ужан. Та стратегияя котькуд ӧрлэн вань аслаз ӵектосэз Ольга Чайникова, Татарстанысь удмуртъёслэн лулчеберетъя йӧскалык автономизылэн быдэсъясь кивалтӥсезПокчи пиналъёс понна, кылсярысь, «Мудорвай» вожвылъяськон ортчыто. Отчы удмуртъёс тросэн улоно вань ёросъёсысь нылпиос пырисько. Нырысь ик соос ёрос конкурсазы кужымзэс эскеро, нош собере – толсуре – Казане гала-концертэ лыкто. Басьтӥськом ке студентъёсты но ужась егитъёсты, вань форум «БиГерд», кудӥз «Гырон быдтон» азьын ортче. Куинь нунал куспын ми егитъёсын пӧртэм ӧръёсъя ужаськом: этноблогинг, журналистика. Собере «Гырон быдтонын» соос асьсэлэсь дышетскемзэс возьмато ини Ольга Чайникова, Татарстанысь удмуртъёслэн лулчеберетъя йӧскалык автономизылэн быдэсъясь кивалтӥсезПумиськон улсын егитъёс ог-огенызы тодматскизы, яратоно ужзы, тунсыкъёссы, азьланезлы ужпумъёссы сярысь вераськизы, кунояськизы. Пусъём, таӵе ужрад Татарстанысь удмурт егитъёс понна арлы быдэ радъяськылэ. Тодэ вайытом, Ижкарысь «Чебеляй» коллектив «образцовой» ним басьтӥз. Тегъёс: Мерлык Казань удмуртъёс | Мерлык |
Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Глазкарысь шаертодонъя музее выль тӥрлык вуиз. Сое «Культура» йӧскалык ӵектос улсын басьтӥзы. Со сярысь Удмуртиысь тӧролэн но кивалтэтлэн пресс-службазы ивортӥз. Ужъюртэ тузонлэсь утись музей витринаос, ужказгазъёсты, фотоосты но печатлам арбериосты возён архив шкафъёс но стеллажъёс, «Музей» автоматизировать карем сӧзнэт, ужкагазъёсты оцифровать карон понна визуализатор басьтӥзы. « Выль тӥрлык музейын адӟытон ужез выльдыны, тодос но фонд ужъёсты умоятятыны но музей арбериосты ӟеч утьыны юрттоз. Нош оглом – куноослы тунсыко музей луыны » Лариса Науменко, Глазкар администрацилэн лулчеберетъя, спортъя но егитъёсын ужанъя управленилэн кивалтӥсез 2023-тӥ ар пумозь йӧскалык ӵектос улсын Ижкарысь Кузебай Герд нимо йӧскалык музее, Алнашысь историяя но литературая музей, Сарапулысь историяя но архитектурая но чеберлыкъя музей-заповеднике, Уваысь историяя но чеберлыкъя музей озьы ик выль тӥрлык басьтозы. Тодэ вайытом, Глазкарысь шаертодонъя музейын мультигид ужа. Тегъёс: Музей тӥрлык Технологиос Глазкар Удмуртия | Мерлык |
Руслан Нуриахметов Анжелика Тихонова корреспондент 7-тӥ оштолэзе Удмуртиын пилемо улоз, нуназе сайкиськылоз, уйин дырын-дырын кот лымы усёз, нуназе – ӧжытгес, зороз. Со сярысь Россыись МЧС-лэн элькунъя валтӥсь управлениезлэн пресс-службаез ивортӥз. Тӧл лымшор палась, лымшор но шундыпуксён вискысь секундскын 9-14 метре пельтоз. Уйин элькунъя -4…+1, нуназе +3…+8 градус возиськоз. Уйин но ӵукна интыосын сюресъёс вылын йӧвалег, лымы вӧлдэт. Омыр зӥбет луло узвесь юбоя 741 миллиметр луоз, омырлэн мускытлыкез – 71 процент. Тегъёс: Удмуртия Ижкар куазь тулыс | Инкуазь |
Анжелика Тихонова корреспондент Удмуртилэн Кун Кенешез элькун кивалтэтэн ӵош нырысетӥ нылпи вайыны мылкыд сётонъя амалъёсын огъет кылдытозы. Со сярысь 26-тӥ толшоре журналистъёслы вераз элькун парламентысь тазалыкез утёнъя, демографи но семья политикая ялан ужась ӧрилэн кивалтӥсез Светлана Кривилёва. Али Россиын нырысетӥ нылпи ваёнъёслэн лыдзы усе. Элькунамы 2016-тӥ арын, 2015-тӥ арен ӵошатыса, нырысетӥ нылпиос 916-лы ӧжытгес вордӥськизы (7 сюрс 486). Соин валче федерал ёзын югдурез тупатыны луонлык кылдытӥсь амалъёсты матысь дыре кылдытыны косон сётӥзы. «Тани толон милям мер, семья но демографи политикая министерствоен ужась группа вал, соослэн, шуом, «загашниказы», трос амалъёссы вань, кудъёсыз нырысетӥ но кыкетӥ нылпи ваёнэн герӟаськемын», — пусйиз Кривилёва. Кылдэм югудеррлэн огез мугез - али нылпи ваён арлыдэ вуэмын 1990-тӥ аръёсы вордӥськемъёс. Нош со вакытэ вордскемъёс ӧжыт вал бере, со туала югдур вылын но шӧдӥське. 2016-тӥ арлы йылпумъянъёсъя, вордӥськемъёслэн лыдзы Удмуртия Приволжск федерал округын 4-тӥ интыын луэ, нош кулэмъёслэн лыдзыя — 11-тӥын. Толшорысен толсурозь элькунамы 21 сюрс 195 нылпиос вордӥськизы (1 сюрс 166-лы ӧжытгес), кулӥзы — 19 сюрс 105 адями (449-лы ӧжытгес). Ӧжытгес луизы кузпалъяськисьёс но — 8 сюрс 604 гинэ паръёс кусыпъёссэс катэн юнматыны малпазы (2015-тӥ арын 2 сюрс 700-лы тросгес вал). Тегъёс: Ижкар Удмуртия СветланаКривилёва нылпиос Мерлык | Мерлык |
Майя Бывальцева 3-тӥ тулыспалэ Удмуртиын коронавирус инфекциен черлан 93 выль учыръёсты пусйизы. Со сярысь элькунысь оперативной штаб ивортӥз. Висьыны усемъёс пӧлын 14 аресозь 15 пиналъёс но 65 арессэс ортчем 19 адямиос Выль черламъёсын шараязы: Ижкарын – 36 адями, Воткаын – 15, Глазкарын – укмыс, Эгра, Дэбес ёросъёсын – быдэн сизьым, Кез ёросын – куать, Дэри ёросын – вить, Ува ёросын – ньыль, Глаз, Красногорск, Шаркан, Яр ёросъёсын – быдэн одӥг. 140 адями висёнэз вормиз. Кык мурт улонысь кошкиз. Воргоронлы 65 арес вал, кышномуртлы – 66 Туннэ нуналлы Удмуртиын выль коронавирус инфекциен черлан 25 сюрс 937 учыр лабораториосын зэматэмын. 22 сюрс 403 адями йӧназ, 341 мурт кулӥз. Та дыре 128 висисьёслэн тазалыксы секыт лыдъяське. Элькунын выль коронавирус инфекцилы 827 сюрс 547 эскеронъёс ортчытӥзы, берло нуналскын – 1 сюрс 522. 3-тӥ тулыспаллы Удмуртиын 5 сюрс 240 адями коронавируслы пумит прививка пуктӥз. Со пӧлысь 825 мурт кыкетӥ компонентсэ басьтӥз ни. Тегъёс: Тазалык Ижкар висён Удмуртия коронавирус | Тазалык |
Анжелика Тихонова корреспондент Киясаысь кибашлыос дуннеысь выжы калыкъёслэн киужъёссыя «Югра – 2021» XI калыккуспо фестивале пыриськизы но вормисьлэсь дипломзэ басьтӥзы. Ужрад 25-27 инвожое Ханты-Мансийск автоном округысь Урай карын ортчиз. Со сярысь ивортодэтъя «Удмуртия» агентстволэн корреспондентэзлы Кияса ёросысь Удмурт лулчеберетъя центрысь киужъя ёзэтэн кивалтӥсь Ольга Шакирова вераз. Ольга Шакирова но Людмила Кибакова фестиваль улсын ортчем конкурсын «Карамас но Пельга» дауркылъя лэсьтэм ужзэс возьматӥзы. Ми «Костюм в миниатюре» номинацие пыриським. Удмурт бызён костюмез возьматӥм: быдэсак куэм, удмурт куон сямъёсъя быдэстэм. Озьы ик дауркылъя миниатюра лэсьтӥм – йӧскалык дӥсен мунёос Ольга Шакирова, Кияса ёросысь Удмурт лулчеберетъя центрысь киужъя ёзэтэн кивалтӥсьВераны кулэ, конкурслы композицизэс кибашлыос отын ик лэсьтӥзы. Мунёоссылы материал сьӧразы басьтӥзы, ужзы ог 30 процентлы гинэ дасен ваемын вал. Сое йылаз-пумаз вуттон понна соослы 12 час сётӥськиз. Усточиос туж сюлмаськизы, дыраз уз вуттэ шуыса. Ваньзы одӥг гинэ мунё лэсьтӥзы, нош ми – композиция. Милям Карамас нимо бигер воргорон но Пельга нимо удмурт ныл вал. <…> Мукетъёсыз шудон мунё вылэ костюм лэсьтӥзы, нош ми – синпельлы. Отын туж трос пичи люкетъёсыз, соин ик уж чаляк уг мыны. <…> Сяме пырем йӧскалык костюм лэсьтонъя вань технологиосты возьматыны тыршим: куиськонэз но, лоскутэз но, чеберъяськонъёсты но Ольга Шакирова, Кияса ёросысь Удмурт лулчеберетъя центрысь киужъя ёзэтэн кивалтӥсьКибашлыослэсь ужзэс вылӥ дунъязы но кыкназылы «Лучший мастер по национальному костюму» конкурсын вормись луэмзы сярысь диплом сётӥзы. Ольга Шакирова пусйиз, та соос понна туж бадӟым вормон, уго шыкысазы калыккуспо вормонъёссы ӧй вал на. Фестиваль улсын пӧртэм мастер-классъёс, адӟытонъёс ортчизы, отчы ужъюлтошсылэсь Елена Ивановалэсь куэм ужъёссэ нуллӥзы. Со сяна, дӥсь возьматонэ но пыриськизы. Ми йӧскалык шӧмо «Модная джинса» бичетмес нуллӥм. <…> Фестивале пыриськисьёс сое асьсэос ик шумпотыса возьматӥзы Ольга Шакирова, Кияса ёросысь Удмурт лулчеберетъя центрысь киужъя ёзэтэн кивалтӥсьПусъём, фестиваль онлайн но офлайн амалэн ортчиз. Отчы сизьым кунъёсысь, озьы ик Россиысь 19 улосвылъёсысь но Ханты-Мансийск автоном округысь 16 каръёсысь но ёросъёсысь 270-лэсь ятыр кибашлыос пыриськизы. Тодэ вайытом, азьвылгес Удмуртиысь бесерманъёс Архангельскын йӧскалык лулчеберетъёсъя улосвылкуспо фестивале пыриськизы. Тегъёс: Лулчеберет Удмуртия фестиваль удмуртъёс Кияса кибашлыос | Лулчеберет но туризм |
Анжелика Тихонова корреспондент Удмуртиысь Сергей Пудов Нидерландыысь Эммен карын ортчись суй-пыдзыя сӧсыр луись но ляб адӟисьёс пӧлын велоспортъя дуннелэн чемпионатаз нимаз ӵошатсконын кыкетӥ луиз. Со сярысь элькунысьтымы спортъя дасяськонъя центрлэн «ВКонтакте» мерлыко вотэсысь огиназ ивортэмын. Пусъём, ас классазы нимаз ӵошатсконъёсы Удмуртиысь мукет спортсменъёс но потӥзы. Озьы, Арслан Гильмутдинов витетӥ луиз. Нош Жанна Гринёва (пилотэз Ирина Фролова) финише 13-тӥ вуиз. Азьланяз спортсменъёсмес группаен ӵошатсконъёс возьмало Тодэ вайытом, Нидерландыын параелоспортъя дуннелэн чемпионатэз 12-15 куарусёнэ ортче. Россилэн командаяз оглом 14 суй-пыдзыя сӧсыр луисьёс но 4 велотандемъёс пыризы. Тегъёс: Спорт Удмуртия Россия сӧсыръёс велоспорт СергейПудов | Спорт |
Анжелика Тихонова корреспондент 25-26 куарусёнэ Удмуртиын пыдын ветлыса шаерен тодматскон улосвылкуспо маршрут ортчоз. «Родниковый край – Удмуртия моя» ужрадэ элькунысь школаосын дышетскисьёсты но соослэсь кивалтӥсьёссэс пыриськыны ӧтё. Со сярысь «Федерация студенческого туризма Удмуртской Республики» улосвыл мер огазеяськонлэн пресс-службаез ивортӥз. Марафон «Лесная сказка» нылпи лагерьын радъяськоз. Отын пӧртэм ужрадъёс ортчозы, соос пыр пиналъёсты Удмуртиен тодматозы. Нош ваньзэ ас синмынызы адӟыны мылкыд карисьёслэн Вотка, Дэри, Сарапул ёросъёстӥ маршрутъёсъя ортчыны луонлыксы кылдоз. Кык нунал ӵоже пиналъёсты Кам шур дурысь но «Нечкинский» йӧскалык паркысь чебер интыосын тодматозы. Соос 25 иськемысен 100 иськемозь маршрут бырйыны быгатозы. Ужрадэ 10-20 адямиен группаосты кутозы. Пиналъёслэн арлыдзы 12-17 арес луыны кулэ. Куриськонъёсты 2021-тӥ арын 10-тӥ куарусёнозь кутозы. Походэ пыриськисьёслы маршрутэз ортчемзы сярысь гадьпус сётозы. Нош соос сьӧры ветлэм но ӧнерлыко программая дышетскем кивалтӥсьёс «Педагог дополнительного образования в области туристско-краеведческой деятельности» квалификация басьтозы. Дышетон 9-тӥ гудырикошконысен 25-тӥ куарусёнозь мыноз. Бордазы итӥськыны луонлык вань на. Ужрадлэн куронъёсыныз тодматскыны луэ. Тодэ вайытом, Удмуртиын ужась но гуртын улӥсь егитъёслэн спортъя но туризмъя фестивальзы ортчоз. Тегъёс: Туризм Ижкар Удмуртия пиналъёс Удмуртиысьтуризм шаертодон | Лулчеберет но туризм |
Туспуктэм: Удмуртиысь тӧролэн но кивалтэтлэн пресс-службазы Майя Бывальцева 9-тӥ куарусёнэ Дэри ёросысь Хохряки гуртын 220 интылы нылпи сад усьтӥзы. Юртэз «Демография» йӧскалык ӵектосъя пуктӥзы. Со сярысь Удмуртиысь тӧролэн но кивалтэтлэн пресс-службазы ивортӥз. « Выль юртэз усьтыса, Хохрякиын улӥсь 1,5 аресысен вань пиналъёс нылпи садэ ветлыны быгатозы. Со сяна, татчы Ягулысь но нылписоты кутозы » Светлана Болотникова, Удмуртиысь дышетонъя но тодосъя министр Нылпи садын туала куронъёслы тупась пӧран интызы, спорзал но актовой зал вань. Пиналъёсын ужаны логопедической тӥрлык, спорт тӥрлык, азинтӥсь шудонъёс басьтэмын. Тазалыксыя сюбегатэм быгатонлыкъёсын нылпиос понна лифт пуктӥзы. Садиклэн азбараз «Покчи метеорлогъёс» метеоплощадка лэсьтэмын. Отын пиналъёс куазьлэсь воштӥськемзэ чаклалозы, прогнозъёс лэсьтозы, икуазез жаляны дышетскозы. Туннэ нуналлы «Хохряковское» кылдытэтын куинь нылпи садзы вань ни.Азьвылгес 160 но 80 интылы ужъюртъёс пуктӥзы вал. « Хохряки пуктӥське – татын 6 сюрслэсь трос адями улэ ни. Инфраструктураез азинтыны кулэ, со бордын котыр ласянь ужаськом. 2020-тӥ арын ньыль коркаосты уже кутӥзы, соосты пӧям дольщикъёс возьмазы. 80 интылы ясли пуктӥм. Трактовой но Тепличной ульчаосты тупатъям – уй-нунал ӵоже отӥ 2 сюрс пала машина ортче. Амбулатория усьтӥм, отын приёмной, процедураос но прививкаос лэсьтон кабинетъёс, лаборатория, пичияк стационар вань » Александр Бречалов, Удмуртилэн тӧроез Тодэ вайытом, азьвылгес Дэри ёросысь Люкшудья черкогуртын 80 интылы чаклам выль ясли-садэз усьтӥзы. Тегъёс: нылписад Дэри Удмуртия йӧскалыкӵектосъёс | Дышетон но тодос |
Анжелика Тихонова корреспондент 25-тӥ куартолэзе потон уе Удмуртиын омырын -3 градусозь но музъем вылын -5 градусозь кынтоз шуыса чаклало. Со сярысь Ижкар администрацилэн пресс-службаез ивортэ. Озьы ик 26-тӥ куартолэзе потон уе но кезьыт кариськоз. Элькунъя куд-ог интыосын омырлэн температураез -2 градусозь усёз. Тодэ вайытом, шунытъёс элькунамы арнянуналэ, 26-тӥ куартолэзе, берытскозы. Тегъёс: Ижкар Удмуртия куазь инкуазь | Инкуазь |
Анжелика Тихонова корреспондент Удмуртиысь куасэн бызьылӥсьёс Сергей Ардашев но Денис Филимонов 2019-2020 ӵошатскон вакытлы Россилэн люкам командаяз дасяськозы. Со сярысь Россиысь куасэн бызьылонъя федерацилэн пресс-службаез ивортэ. Сергей Ардашев Олег Перевозчиков но Данил Акимов тренеръёслэн группаязы дасяськоз. Нош Денис Филимонов – Егор Соринлэн но Андрей Нутрихинлэн группаязы. Соос сяна Россилэн люкам командаяз ас понназы дасяськисьёс пӧлы Максим Вылегжанин но пыртэмын. Тодэ вайытом, ӵошатскисьмы Ослоын ортчем Дунне кубоклэн люкетаз калыккуспо карьеразэ йылпумъяз. Тегъёс: Спорт МаксимВылегжанин Удмуртия куасэнбызьылон | Спорт |
Туспуктэм: Руслан Нуриахметов Майя Бывальцева 7-тӥ инвожое Удмуртиын пилемо улоз, уйин ӧжыт, интыосын золгес зороз. Нуназе кема зороз, интыосын зол кисьтоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл уйин уйпал но шундыӝужан вискысь секундскын 6-11 метре пельтоз, нуназе – уйпалась секундскын 9-14 метре. Элькунъя уйин +8…+13, нуназе +11…+16 градус возиськоз. Тодэ вайытом, улосвыл Гидрометцентр ивортэмъя, арня шорын шунытгес кариськоз. Тегъёс: Удмуртия куазь гужем зор | Инкуазь |
Майя Бывальцева Удмуртилэн картаез вылысь куинь гуртъёсты ӵушизы. Со сярысь пумкылъянэз элькунысь Кун Кенеш кутӥз 29-тӥ шуркынмонэ. Кизнер ёросысь Липовка но Синярка гуртъёс, озьы ик Советский починка быризы. Отын куинь арлэсь кема нокин уг улы ни. Озьы ик отын ӧвӧл ни улон юртъёс, ужпӧр интыос, элкектротыл, ву гумыос, телефон герӟет но сюресъёс. Гуртъёсысь берпуметӥ улӥсьёс кошкизы 2001-тӥ арын, починкаысь — 2005-тӥ арын. Гуртъёс ёрос центрлэсь кыдёкын, отысь музъемъёслы кулэяськон ӧвӧл, соин ик соосты улӟытыны уз луы ни. Тегъёс: Мерлык Кизнер Удмуртия гурт КунКенеш | Мерлык |
Майя Бывальцева 29-тӥ куартолэзе Удмуртиын куазь кӧс луоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Удмуртарняе улосвылын пильмаськылоз, уз зоры. Тӧл шундыпуксён палась, уйпал но шундыпуксён вискысь секундскын 3-8 метре пельтоз. Нуназе элькунъя +21…+26 градус возиськоз. Омыр зӥбет луло узвесь юбоя 753 миллиметр луоз, омырлэн мускытлыкез – 69 процент. Тегъёс: МЧС Удмуртия куазь | Инкуазь |
Майя Бывальцева 6-тӥ куартолэзе Удмуртиысь 35 дышетскисьёс Ижкарысь Ялан ӝуась тыл дорын 1 номеро постын Буре ваён вахтаез нуыны кутскизы. Со сярысь элькунысь Физкультурая, спортъя но егитъёсын ужан политикая министерстволэн пресс-службаез ивортэ. Почёт карауллэн огазеям элькун огинэтаз пыриськыны луонлык строевой дасяськонын, дышетсконын но спортын азинсконъёс возьматэм пиналъёс басьто. 1 номеро постын сылэм сяна, пиналъёс ожгар службалэн инъетэзъя тодон-валанъёс басьтозы, АК-74 автоматлэсь макетсэ сэрттон-бичанъя вожвылъяськонэ, ожгар эстафетае пыриськозы, М. Т. Калашников нимо музее но Удмуртиысь зоопарке ветлозы, Быдӟым Атыкай ож сярысь фильмъёсты учкозы но мукет ужрадъёсы пыриськозы. Пиналъёс Буре ваён вахтаез 9-тӥ куартолэзёзь нуозы. Ужрадлэн ужпумез егитъёсты Росси армиын ожгар службазы дасян, вордскем музъемез утёнэз валан сярысь дунлыкез кылдытон, ожгар служба нуыны мылкыдэз ӝутон. Тегъёс: Мерлык Ижкар Удмуртия пиналъёс БыдӟымАтыкайож буреваён Яланӝуасьтыл | Мерлык |
Майя Бывальцева 28-тӥ пӧсьтолэзьлы Удмуртиын коронавирус инфекциен черлан 20 выль учыръёсты пусйизы. Со сярысь элькун тӧролэн но кивалтэтлэн «ВКонтакте» мерлыко вотэсысь огиназы ивортӥзы. Выль черламъёс пӧлын Ижкарын 18 улӥсьёс, быдэн одӥг учыр Дэри но Можга ёросъёсын шараязы. Эшшо 40 адями висёнэз вормиз, соосты эмъюртъёсысь доразы лэзизы. Берло уй-нуналскын кык адями улонысь кошкиз. Туннэ нуналлы Удмуртиын выль коронавирусэн черлан 2 сюрс 323 учыр лабораториосын зэматэмын. 1 сюрс 765 адями йӧназ, 46 мурт кулӥз. Али 19-эзлэн висисьёслэн тазалыксы секыт лыдъяське. Тулыспалысен элькунын коронавируслы 192 сюрс 612 эскеронъёс ортчытӥзы. Тегъёс: Тазалык Ижкар висён Удмуртия коронавирус | Тазалык |
Майя Бывальцева 2022-тӥ арын Удмуртиын тросаз эмъюртъёсын рос-прос тупатъян ортчытозы. Ужъёсты быдэстыны элькун коньдэтысь 500 миллион манет висъялозы. Со сярысь улосвыл тӧролэн но кивалтэтлэн пресс-службазы ивортӥз. Вань эмъяськонниосты умой возьыны кулэ, Ижкарын эке элькун инлыкен ужасьёссэ гинэ ӧвӧл, ёросъёсысь но Эльвира Пинчук, Удмуртиысь кивалтэтлэн тӧроезлэн воштӥсезГлазовысь ёроскуспо эмъюртлэсь куинь площадкаоссэ тупатъяны 275 миллион манетлэсь трос коньдон висъяны чакламын. «Селычка» нылпи санаторийысь очистной сооружениосты выльдыны 43 миллион манет сётозы. Ижысь 3 номеро эмъяськонниысь паласькись висёнъёсъя нылпиослы ёзэтэз тупатъяны но али ортчытоно ремонтлы 23 миллион манет кутозы. Паласькись висёнъёсъя элькун эмъюртысь боксъёсын нырысетӥ ёзэтэз выльдыны 17 миллион манет быдтозы. Со сяна, Кизнерысь ёрос эмъяськонниез тупатъялозы, солы 22 миллион манет висъяны чакламын. Нош Якшур-Бӧдьяысь поликлиникаысь нылпи консультацилы – 11 миллион манет. Гракысь, Вавожысь, Пичи Пургаысь ёрос эмъяськонниослы оглом 94 миллион манетлэсь трос сётозы. Глазкарысь, Можгаысь но Воткаысь судебно-медицинской экспертизая ёзэтъёсты тупатъяны 60 миллион манет мыноз. Озьы ик рос-прос тупатъян ужъёс ортчытозы Можга ёросысь Вишур гуртысь но Балезино ёросысь Быдыпи гуртысь фельдшер-акушер пунктъёсын, со понна 5 миллион 600 сюрс манет чакламын. Эшшо 12 эмъюртъёсы 74 миллион 300 сюрс манет тыр 20 огмет выль эм тӥрлык басьтозы. Тодэв айытом, 14-тӥ толсуре Кун Кенешысь депутатъёс Удмуртилэсь 2022-тӥ арлы коньдэтсэ кутӥзы. Тегъёс: Ижкар Удмуртия тупатъянужъёс коньдон эмъяськонниос лэсьтськон ЭльвираПинчук | Лэсьтӥськон |
Туспуктэм: Руслан Нуриахметов Майя Бывальцева 22-тӥ куартолэзе Ижкарын хорен кырӟанъя «Удмуртиысь крезьгурчиос – пиналъёслы» фестивальлы (0+) кутскон сётозы. Куарусён – шуркынмон ӵоже Удмуртиысь каръёсын но ёросъёсын вить концерт ортчоз. Со сярысь элькунысь лулчеберетъя министерстволэн пресс-службаез ивортӥз. Ижысь, Воткаысь, Дэриысь но Киясаысь искусствоосъя нылпи школаосысь хоръёс крезьгуро но шоръёзо школаосын дышетскисьёс азьын Удмуртиысь крезьгурчиослэсь произведениоссэс быдэстозы. Концертъёсын Юрий Толкачлэн, Евгения Копысовалэн, Александр Корепановлэн, Сергей Черезовлэн, Марина Ходыревалэн но элькунамы ужась мукет крезьгурчиослэн ужъёссы чузъяськозы. Йылпумъясь гала-концерт 9-тӥ шуркымонэ Удмуртиысь филармониын ортчоз. Озьы ик фестиваль улсын нылпи хоръёслы произведениосын «Напевы Удмуртии» бичет поттозы, соин гала-концертын тодматозы. Бичетэз элькунысь хоръёслэн кивалтӥсьёссылы кузьмалозы. Со Удмуртиысь крезьгурчиослэсь крезьгурзэс дышетон репертуаре пыртыны луонлык сётоз. Тодэ вайытом, Удмуртиын «Театральное Приволжье» V фестивале куриськонъёсты кутыны кутскизы. Тегъёс: Удмуртия пиналъёс крезьгур крезьгурчиос фестиваль | Лулчеберет но туризм |
Майя Бывальцева Йӧскалык но вӧсьлык кусыпъёсъя инэтэз эскеронъя автоматизированной сӧзнэт Удмуртиын 2017-тӥ арын ужаны кутскоз. Иворъёсъя «Удмуртия» агентстволы со сярысь вераз улосвылысь йӧскалык политикая министрлэн нырысетӥ воштӥсез Павел Орлов. «Со сюбегатэм йӧсэн луоз, огъя Росси сӧзнэт сярысь вераськомы ке, со ужа ни, но быдэскыз ӧвӧл. Мон малпасько, ми ар пумозь итӥськомы. Кунъя сыӵе ӵектон вань, 2017-тӥ арысен вань улосвылъёс итӥськемын мед луозы», — ивортӥз Павел Орлов. Удмуртарняе, 2-тӥ куарусёнэ, Ижкарын котырес ӝӧк ортчиз, со элькунын терроризмлы но экстремизмлы пумитъяськон ужлы сӥземын вал. Отын озьы ик веразы, таяз арын Удмуртия эскерон сӧзнэтэз уже кутон пумысен йӧскалык ужъёсъя федерал агентствоен тупанкыл юнматӥз шуыса. Та дыре улосвылэз соин герӟанъя техника ласянь куд-ог ужпумъёсты сэртто-пертчо. Павел Орловлэн верамезъя, выль сӧзнэт керетонъёс кылдыны быгатон учыръёсты шарая но мерлык вотэсъёсысь, блогъёсысь, нимлыко удысэтъёсысь, иворъёсты вӧлмытӥсь улосвыл ёзэсъёсысь но мукет интыосысь йӧскалык но вӧсьлык кусыпъёсъя ивортодэтэз сэрттэ-пертче. Со муниципалитетъёсысь но поселениосысь но югдурез чакланы но керетонъёс кылдыны быгатон учыръёс сярысь ивортыны кулэ. Соку тӧрлык ёзэсъёс ӝутӥськыны но лэчыт югдурез палэнтыны быгатозы. Сӧзнэтлэсь ужамзэ Павел Орлов одӥг учыр вылын возьматӥз. Оштолэзе Калмыкиын Буддалэсь статуязэ саптазы. Соку югдурез вакчи дыр куспын шараязы, со ужпумез ӝог палэнтыны луонлык сётӥз. Тодэ вайытом, азьвылгес ивортэмын вал, та сӧзнэтэз Удмуртиын эскерыны кутскемын ни шуыса. Тегъёс: Мерлык Науканотехника Ижкар мерлыковотэс Интернет Удмуртия йӧскалыкполитикаяминистерство | Мерлык |
Майя Бывальцева 18-тӥ куартолэзе Удмуртиын +21 градусозь луоз. Со сярысь ивортэ Россиысь МЧС-лэн элькунъя Валтӥсь управлениезлэн пресс-службаез. Удысэт ивортэмъя, покчиарняе элькунын пильмаськылоз, куд-ог интыосын дырын-дырын зорылоз. Нунал ӵоже +16…+21 градус луоз. Тӧл лымшор но шундыпуксён вискысь секундскын 4–9 метре пельтоз. Омыр зӥбет луло узвесь юбоя 752 миллиметр, омырлэн мускытлыкез 64 процент. Тегъёс: МЧС Удмуртия куазь | Инкуазь |
ИА «Удмуртия» Гужем шедьтэм пуштылӥсь арбериосты быдтон ужъёс кутскизы Удмуртиысь Пичи Пурга ёросысь Пугачёво черкогуртын. Иворъёсъя «Удмуртия» агентстволы со сярысь вераз «Пугачёвское» муниципал кылдытэтлэн тӧроез Эдуард Султанов. Солэн верамезъя, Россиысь обороная министерстволэн 102-тӥ арсеналэзлэн складысьтыз пуштылӥсь тӥрлыкъёсты быдтон ужъёс витетӥ арзэ мыно ни. Гужем ӧнерчиос котырез чаклало но пуштӥсь арбериосты бичало. Тылпу потон вакыт йылпумъяськем бере соосты быдтон ужъёс борды кутско. Ужъёс матысь улон юртлэсь ӧжытсэ одӥг но ӝыны иськемлы палэнысь кык интыосын нуиськозы. «Калык пуштэм кураосты кылыны быгатоз, но со нокыӵе кышкытлык уз вайы», - пусйиз Султанов. Пуштӥсь арбериосты быдтон ужъёсты 9 час 30 минутысен но 16 час 30 минутысен кутскылыны чакламын. Со азьын сирена но куараен ивортон лэземын луозы. Муниципал кылдытэтлэн тӧроез пусйиз, нуналаз быдэн 100 пуштӥсь арбериез быдтыны чакламын шуыса. Ужъёс вуоно арын оштолэзе йылпумъяськозы, соку нош ик тылпу потонэн кышкытлыко вакыт ялэмын луоз. Тодады вайытом, Пугачёвоысь ожгар арсеналын бадӟым тылпу потӥз 2011-тӥ арын 2-тӥысен 3-тӥ инвожое потон уе. Отын одӥг адями быриз. Пичи Пурга ёросысь матысь гуртъёсысь 30 сюрс пала калык кышкытлыктэм интыосы келямын вал. Складъёсысь арбериослэн пуштылэмзы 32 гуртъёсысь 3 сюрс пала юртъёсты изъянтӥзы. Пуштымтэ боеприпасъёсты матысь интыосын али ке но шедьтыло на. Тегъёс: Мерлык Шимучыръёс Удмуртия ПичиПурга Пугачёво | Мерлык |
Майя Бывальцева Удмуртиысь Сьӧлта но Дэбес ёросъёсын «Культура малой Родины» федерал ӵектос улсын лулчеберетъя юртъёсты выльдон ужъёсты йылпумъязы. Со сярысь ивортэ улосвылысь лулчеберетъя но туризмъя министерстволэн пресс-службаез. «Единая Россия» партилэн выль ӵектосэзъя Сьӧлта ёросысь Сюромошурысь лулчеберетъя юртлэн липетэз, ӧсъёсыз воштэмын. Торгъёс чотын шыръям коньдон шуныт сётон сӧзнэт лэсьтыны мыноз. Тупатъян ужъёсты быдэстыны ёрослы 2 миллион 300 сюрс манет висъязы. Дэбес ёрослы 1 миллион манет сётӥзы. Со Пыктыдур (Нижняя Пыхта) гуртысь лулчеберетъя юртэз тупатъяны мынӥз. Отын укноосты, ӧсъёсты воштӥзы, учкисьёслы залэз выльдӥзы. Со сяна, духовой оркестрлы крезьгуро инструментъёс, лулчеберетъя ужъюртъёслы куараез кужмоятӥсь тӥрлык басьтӥзы. Лулчеберетъя юртъёсты тупатъям бере усьтон куарусёнлы чакламын. Тегъёс: Лулчеберет Дэбес Удмуртия тупатъянужъёс Лулчеберетъянотуризмъяминистерство Сьӧлта | Лулчеберет но туризм |
Майя Бывальцева Ижкарын ньыль юртъёс вылын буре ваён пулъёс усьтозы. Со сярысь кар администрацилэн пресс-службаез ивортӥз. Нылпи творчествоя юрт борды ватсаса-тодон валан сётонъя ужъюртлэсь азьвыл кивалтӥсьсэ - Удмуртиысь калык дышетӥсез, элькунысь дышетон удысысь дано ужасез - Юрий Машенинэз буре ваён пул шуккозы. Надежда Курченкоез 91 номеро школаын буре ваёзы. Мемориал пул усьтэм сяна, дышетсконнилэн коллективез куремъя, школалы бортпроводницалэсь нимзэ сётозы. Столичной лицейлэн борддор бордаз Совето Союзлэн Героезлы Евгений Кунгурцевлы сӥзем пул юнматозы. Гагарин нимо ульчаысь 37 номеро юрт вылын бигер кылбурчиез но журналистэз Ринат Баттловез буре ваён пул кылдоз. Со та юртын 20 арлэсь кема улӥз. Тодэ вайытом, Удмуртиын 10 нимо-дано удмуртъёслы буре ваён пулъёс усьтыны малпало. Тегъёс: Мерлык Ижкар Удмуртия школаос буреваён | Мерлык |
Анжелика Тихонова корреспондент Удмуртиын матысь шутэтскон нуналъёс зоро но лымыё луозы. Со сярысь элькунъя Гидрометцентрлэн пресс-службаез ивортӥз. 3-тӥ оштолэзе шаерамы циклон вуоз. Соин валче уйин зороз но кот лымы усёз. Нош нуназе уйпал ёросъёсын гинэ коттыны кулэ на. Матысь уе температура 0…+3 градус, нуназе +3…+8 градус луоз. 4-тӥ оштолэзе нуназе быдэс элькунын зор-кот усёз. Температура зол уз воштӥськы Удмуртияя Гидрометцентрлэн пресс-службаез Вуоно арня кутсконын куд-ог интыосыз зороз. Уйёсы температура -1…-6 градусозь лэзькоз, 5-тӥ оштолэзе нуназе +3…+8 градус луоз, 6-тӥ оштолэзе +5…+10 градус возиськоз. Тегъёс: Ижкар Гидрометцентр Удмуртия куазь инкуазь тулыс | Инкуазь |
Анжелика Тихонова корреспондент Удмуртиын сизьым адями гриппен черлаз. Ваньзы соос прививка пуктэмын ӧй вал. Со сярысь Роспотребнадзорлэн элькунъя управлениезлэн пресс-службаез ивортэ. 13-19 толшоре паласькись лек вирус инфекциен 8 сюрс 577 адями черлаз, со пӧлысь 6 сюрс 215-ез – нылпиос. Дышетскисьёс пӧлын арня ӵоже висьыны усемъёслэн лыдзы эпидеми гожез 10 процентлы ортчиз Ижкарын эмчиос доры 4 сюрс 391 адями вазиськиз, соос пӧлысь 3 сюрс 233-ез – пиналъёс. Висисьёслэн лыдзы эпидеми гожлэсь 25 процентлы улӥынгес вал. Вотка но Кез ёросъёсын висьёслэн лыдзы азьвыл аръёслэсь тросгес пусъемын Кынман висёнъёс вӧлмон вакыт кутсконысен респираторной инфекциосын 757 висисьёслэсь мазокъёссэс лабораториын эскеризы. Эскеронъёс возьматӥзы, эпидемия вӧлмонэз парагрипп но риновирусъёс азинто. Тодэ вайытом, туэ Удмуртиын 700-лэсь трос адями грипплы пумит прививкаос пуктӥз. Сӥзьыл элькунэ пуэдлэсь выль вакцина вуиз. Тегъёс: Роспотребнадзор висён Удмуртия грипп тазалыкезутён | Тазалык |
Майя Бывальцева Та ужан арня пумозь Удмуртиын куазь кӧс но пӧсь луыны кулэ. Со сярысь улосвыл Гидрометцентрлэн пресс-службаез ивортэ. Матысь нуналъёсы Удмуртиын антициклон кузёяськоз. Ӵуказе зорыны кулэ вӧл. Кӧс куазь 9-тӥ пӧсьтолэзёзь возиськоз Удмуртиысь Гидрометцентрлэн пресс-службаезПуксёнэ +24…+29 градус котырын луоз. Собере температура пумен ӝутскоз. Уйёсы +15…+20 градус котырын луоз, нуназе омыр +27…+32 градусозь ӟырдалоз. Нырысь-валысь чакланъёсъя, 10-тӥ пӧсьтолэзе интыосын зороз, температура шӧдскымон уз воштӥськы. Тегъёс: Гидрометцентр Удмуртия куазь гужем | Инкуазь |
Майя Бывальцева 28-тӥ шуркынмонысен 8-тӥ толсурозь мылкыд карисьёс «Гожъяськиськом удмурт кылын» акцие пыриськыны но онлайн-изложение гожтыны быгато. Радъясьёслэн верамзыя, ужрад Удмурт кыллэн нуналэзлы сӥземын. Ужрад удмурт кылэз дышетыны мылкыдэз ӝутон вылысь радъяське. Пыриськисьёс анай кылынызы малпанъёссэс вераны быгатэмзэс эскерозы. Изложениез гожтыны луоз потыса. Нырысь ик нимтулэз пусъёно, собере куараен гожтэм текстэз кылзыны луоз. Радъясьёс Николай Байтеряковлэсь гожтоссэ бырйизы. Нырысетӥ люкетэз луоз вступление кадь, отын текстэз лыдӟозы. Собере вить минут вис, сэре кыкетӥ ползэ кутске лыдӟыны сое ик Вячеслав Карпушин, «Гожъяськиськом удмурт кылын» ужрадэз огез радъясьГожтэм ужъёсты Кузебай Герд нимо йӧскалык гимназиысь дышетӥсьёс эскерозы. Йылпумъянъёсты 18-тӥ толсуре ужрадлэн яке «ВКонтакте» мерлыко вотэсысь огинысьтыз учкыны луоз. Изложениез тужгес умой гожтэм 50 адямилы кузьымъёс чакламын. Ужрад Ижкарлэн администрациез, «Мегаполис» клубъёслэн центрзы, Кузебай Герд нимо йӧскалык гимназия юрттэмен ортчытӥське. Тодэ вайытом, 27-тӥ шуркынмонэ Ижкарысь гурт возёсъя кун академиын удмурт кылэн тодматон урок ортчиз. Удмурт кылэн тодматон урок Ижысь гурт возёсъя академиын Тегъёс: Мерлык Ижкар егитъёс Удмуртия удмуртъёс удмурткыл | Мерлык |
Майя Бывальцева Алнаш ёросын Алнаш – Туймыл улосвыл сюрес вылысь выжез тупатъяны кутскизы. Котырскыса ортчон радъямын луоз. Со сярысь ёрослэн тӧроез Алексей Семёнов «ВКонтакте» мерлыко вотэсысь бамаз ивортӥз. Вишур гурт вӧзысь выж шугадӟонэ вуттыны быгатэ ни вал. Ӧнерчиос ньыль уродмем балкаоссэ, итӥсь плитаосты воштозы, инъетсэ юнматозы, вылзэ асфальтэн шобыртозы, озьы ик пыдын мынӥсьёсты висъясь кенертонэз выльдозы. Ужъёс толэзь пала кыстӥськозы. Тодэ вайытом, азьвыл Каракулино ёросын Котовка шур вамен выжез тупатъязы. Тегъёс: Авто Удмуртия сюресъёс тупатъянужъёс Алнаш выжъёс | Авто |
Туспуктэм: Удмуртиысь тӧролэн но кивалтэтлэн пресс-службазы Майя Бывальцева Дэри ёросын Сарапул – Вотка сюреслэсь люкетсэ тупатъязы. Со сярысь Удмуртиысь тӧролэн но кивалтэтлэн пресс-службазы ивортӥз. Улосвыл сюрес кӧня ке ёросъёсты герӟа но Сарапулысь Воткае тужгес вакчиез сюрес луэ, соин ик отӥ ветлӥсез туж трос. Тупатъян люкетаз сюрес вылэ асфальт сӥен вӧлдӥзы но сюрес дурез юнматӥзы. Докша гуртын выль тротуар кылдӥз, юри лёгъёс лэсьтӥзы, сюрес пусъёс пуктӥзы, сюрес вылысь кожонъёсты асфальтэн шобыртӥзы, ву кошконэз радъязы. Ватсаса ужъёс улсын матысь дыре мер транспорт котырскон интыез тупатъялозы. Докша гурт вӧзын сюрес вылтӥ мынон-ветлон куронъёсты пусйись фото- но видеотӥрлык пуктозы. Тупатъян ужъёсты «Кышкыттэм ӟечлыко сюресъёс» йӧскалык ӵектосъя быдэстӥзы. Тодэ вайытом, азьвылгес Сарапул – Вотка сюреслэсь Вотка ёросысь люкетсэ федерал ӵектос улсын выльдӥзы. Ватсалом, Удмуртиын йӧскалык ӵектосъя 15 сюресъёсты тупатъязы ни. Оглом 2022-тӥ арын 300 иськем пала сюресъёсты выльдыны кулэ. Тегъёс: сюресъёс тупатъянужъёс йӧскалыкӵектосъёс автозавод Удмуртия | Авто |
Анжелика Тихонова корреспондент Ижкарысь нылашъёслы 8-тӥ южтолэзьлы луыса чебер паспорт лыдпусъёс бырйыны луонлык сётӥзы. Со сярысь ивортэ Россиысь Удмуртияя МВД-лэнпресс-службаез. Сыӵе луонлык сётӥзы валтӥсь ужкагаззэс нырысьсэ басьтӥсь нылашъёслы «8-тӥ южтолэзь — котькуд юртэ» акция улсын. Соосты улосысьтымы МВД-ысь миграцияя юанъёсъя управлениен кивалтӥсь Константин Дубровин ӟечкылаз. Со ик кунамы паспортъёс кылдонлэсь историзэ мадиз. Со сяна нылашъёс паспортъёссэс лэсьтонэ но пыриськизы. Тегъёс: Ижкар МВД Удмуртия паспорт | Мерлык |
Майя Бывальцева Удмуртиысь Сьӧлта ёросын 9 выль автобус маршрутъёс усьтӥзы. Со сярысь ивортӥзы элькунысь тӧролэн но кивалтэтлэн пресс-службазы. Эскерон вылысь ӵектосэз быдэстыны луиз транспортъя предприяти но ёрослэн администрациез валче ужамзылы луыса. Кызьы валэктӥзы тӧролэн но кивалтэтлэн пресс-службаязы, азьвыл калыкез нуон-ваён ужез нимаз адямиослы сётӥзы яке воксё дугдытӥзы вал. Та дыре элькунысь кӧня ке ёросъёсын калыкез нуон-ваёнэз радъямтэен сэрен гуртъёсын улӥсьёс ёрос центре ужаны, дышетскыны, эмъяськыны мыныны уг быгато. Калыкез автобусэн нуон-ваёнэз радъян ужпумез Удмуртиысь кивалтэт 2017-тӥ арын тулыс чакланы ӧдъяз. Гужем кутсконын Сьӧлта ёросысь кивалтӥсьёс пассажиръёсты нуон-ваёнъя мунципал контрактлэсь ӵектоссэ дасязы. 20-тӥ инвожоысен «Удмуртавтотранс» укмыс маршрутъёс усьтӥз: № 147 «Селты — Халды», № 149 «Селты — Валамаз», № 148 «Селты — Узи», № 146 «Селты — Сюромошур», № 126 «Селты — Югдон», № 129 «Селты — Копки», № 129 «Селты — Усть-Сюмси», № 145 «Селты — Кильмезь-Бия», № 131 «Селты — Гобгурт». Кызьы веразы пресс-службаын, транспорт предприяти мерлыко проезднойёсын капчиятонъёс сётыны но 2017-тӥ арын 1-тӥ куартолэзьысен 1-тӥ коньывуонозь пенсионеръёсты ӝыны дунын нуллыны дась. «Сьӧлта ёросын автобус маршрутъёсты выльысь усьтон — эскерон вылысь кылдытэм ӵектосэз быдэстон но транспорт пердприятилэн но муниципал кылдытэтысь администрацилэн валче ужамзы ласянь адӟем карымон луэ. Со гуртъёсын калыкез нуон-ваёнъя ужпумез сэрттон-пертчонлы инъет луыны кулэ, ми сое элькунысь мукет ёросъёсын но улонэ пыӵатыны оскиськомы», — пусйиз Удмуртиысь кивалтэтлэн тӧроезлэсь ужзэ быдэсъясь Виктор Савельев. Тегъёс: Мерлык Транспорт Автобус Удмуртия Сьӧлта | Мерлык |
Анжелика Тихонова корреспондент Удмуртиысь Вотка ёросысь «Мир» огазеяськонэ «датская джерси» выжысь тямыс ветылъёсты вайизы. Со сярысь Россиысь гурт возёсъя министерстволэн пресс-службаез ивортэ. Пудо-животъёс элькунысьтымы скалъёслэсь югыт курень буёло но быдӟалазыя ӧжытэзтэк кык поллы пичигес луэменызы висъясько Пусъемын, «джерси» выжыысь скалъёс, наплыксэ но белоксэ чаклано ке, тросгес йӧл потто шуыса. Соослэн йӧлзылэн наплыкез 8 процентозь вуэ, нош белокез – 4 процентозь. Сыӵе йӧл сыръёс поттыны туж тупа. Ветылъёслэсь нырысетӥ кунянъёссэс ар пумын но вуоно ар кутсконын возьмало. Но ӧнерчиос та выжыысь скалъёс кезьытлы чидасьтэмесь луыны быгатозы шуыса сюлмасько. Соин сэрен пудо-животъёсты нимаз висъетэ интыязы. Та дыре скалъёсты карантинын возё. Соосты нимысьтыз юнматэм муртъёс чаклало. Тегъёс: Удмуртия гуртвозёс пудо Вотка | Гурт возёс |
Майя Бывальцева Удмуртиысь Якшур-Бӧдья ёросын М7 «Волга» - Кионгоп сюреслэсь люкетсэ тупатъязы. Со сярысь «Кышкыттэм но ӟечлыко автомобиль сюресъёс» йӧскалык ӵектослэн улосвыл офисэзлэн пресс-службаез ивортэ. Кионгопозь сюрес Шаркан палась федерал трасса вылэ Пирнэзь (Верх-Нязь) гурт палтӥ потыны луонлык сётэ. Туэ «Кышкыттэм но ӟечлыко автомобиль сюресъёс» йӧскалык ӵектос улсын солэн тужгес сӧриськем люкетэз тупатъямын: Якшур-Бӧдья – Шаркан сюреслэн меӵ кожонысьтыз нефтяникъёслэн базазы вӧзтӥ Кыква гуртэ кожон дорозь. Солэн кузьдалаез 2,8 иськем «Кышкыттэм но ӟечлыко автомобиль сюресъёс» йӧскалык ӵектослэн улосвыл офисэзлэн пресс-службаез«Удмуртавтодорысь» ӧнерчиос ву кошкон сӧзнэтэз выльдӥзы, изъянмем сюрес шобретэз утялтӥзы, выль асфальт вӧлдӥзы. Со сяна, сюрес дуръёсты юнматӥзы, 972 метр кенер, выль сюрес пусъёс но пичи юбоос пуктӥзы. 2019-тӥ арын йӧскалык ӵектос улсын 94,2 иськем улосвыл сюресъёсты тупатъялозы Тодэ вайытом, азьвылгес Нылга – Вавож сюреслэсь Косой но Яголуд гуртъёс вискысь вить иськемъем люкетсэ тупатъян ужъёсты йылпумъязы. Тегъёс: Удмуртия сюресъёс тупатъянужъёс Якшур-Бӧдья | Авто |
Анжелика Тихонова корреспондент Ӧжыт лыдъем калыкъёслэн кылъёсынызы кырӟанъя Liet International калыккуспо конкурсын удмурт кылын кырӟалоз Татарстанысь Бавлы ёросысь Утор (Николашкино) гуртын вордӥськем Павел Александров (Shoner Paul). Вожвылъяськон 13-тӥ оштолэзе Норвегиысь Каутокейноын ортчоз. Иворъёсъя «Удмуртия» агентстволэн корреспондентэз тодӥз, кызьы Павел со конкурсэ шедиз, кыӵе кырӟанэз быдэстоз, кыӵе мылкыдъёсыз. Малпамтэ шорысь воштӥськонъёс сярысь Туэ конкурсэ шедён понна быръёнэ «Малыми» панк-рок группа, «Мурӝол Андеграунд» хип-хоп ӵектос но Никита Ильин пыриськизы. Жюрилэн ёзчиосыз Кезысь лирической балладаосты быдэстӥсез Никита Ильинэз бырйизы. Но малпамтэ шорысь удмурт калыклэсь данзэ утисьлэн нимыз воштӥськиз. Мон зэмзэ но быръён туре ӧй пыриськы. Шонерзэ вераме но уг луы, малы ваньмыз тазьы луиз. Но та кырӟан («Ваньмыз ортче») гожъямын вал монэн. Шуыны луэ та мынам нырысетӥ кырӟанэ, кудзэ мон гожтӥ фортепианоен, роялен шудэм улсын Павел АлександровАр но ӝыны пала талэсь азьвыл Никита Ильин та кырӟанзэ ас репертуараз курем вылэм. Со сое студиын но гожтыса, видеоклип но лэсьтыса вуэм. «Кемалась ӧвӧл со мыным нош ик гожтӥз вал. Ӧтиз монэ та вожвылъяськонэ пыриськыны. Нош мон мылкыд ӧй кары, малы ке шуоно мон соку гинэ армиысь бертэмын на вал. Соин милям герӟетмы быриз», — азьланьтэ кырӟась. Но 25-тӥ южтолэзе Никита Ильин нош ик гожтэм. Со конкурсэ Павеллэн кырӟанэныз ортчемез сярысь верам но Норвегие ассэ ик келяны мылкыдзэ шараям. «Тон гожтэмын, тынад кырӟанэд. Эн ик малпа пумит луыны», — шуэм со. Та рад Павел пумит кариськыны быгатымтэ ни. Тӥни озьы малпамтэ шорысь Павел Александров Liet International конкурсын удмуртъёслэсь данзэс утись луиз. «Мон туж тау карисько Никиталы! Малы ке шуоно со ке ӧй ӵектысал, та ваньмыз али ӧй луысал», — шуэ со. Павел вожвылъяськонын вань удмуртъёс понна кырӟалоз Фото: vk.com (Павел Shoner Paul Александров) © Кырӟан но ас кужымезлы оскон сярысь Кырӟанэ нимаське «Ваньмыз ортче». Кызьы верай вал ини, та мынам нырысетӥ таӵе кырӟанэ. Зэмзэ ке верано, мон солэсь жанрзэ но вераны уг быгатӥськы. Лирической балладалы матынгес, дыр, со Павел АлександровЕгит крезьгурась пӧртэм жанръёсъя кырӟанъёс гожъя. Тросэз соос пӧлысь транс ӧрын — удмурт калык кырӟанъёсын сурам электрон крезьгуръёс. Со сяна, фортепианоен но трос гожъя. Но соос бадӟым сценалы дасесь ӧвӧлгес на шуэ. Конкурсэ пыриськоно кырӟанэз сярысь верано ке, со солэн пичи дырыз сярысь гожтэмын вылэм. Али Павел отчы ватсанъёс лэсьтыны, удмурт шӧмез тросгес пыртыны малпа. Нош кырӟан номер бордын соос крезьгурасен Дмитрий Якимовен ӵош ужало. «Мынам та порма конкурсъёсы потаме ӧвӧл на. Нош со нырысьсэ уг ветлы ини — со Иван Белослудцевен Испание та конкурсэ ик пыриськемын ини. Соин со мыным туж умой юрттэ», — пусъе Павел. Конкурсын Александров Shoner Paul кушем нимын кырӟалоз. Со солэн песятаезлэн вылэм ай. Быдэс выжымы Шонеръёс, шуэ со. Аслам кужмылы мон оскисько! Мон дышетскемея крезьгурчи. Сцена вылэ потон мон понна со уж. Но! Та выллем конкурсын мон нырысьсэ на. Эшшо ик таӵе бадӟым. Соин ик пыдъёс калтраны кутско ини пичиен Павел АлександровОзьы ке но, кылзӥсьёссэ оскытэ, ваньмыз пӧрмоз шуыса. «Эн сюлмаське! Ми бавлы удмуртъёс — казакъёс кадь! Баменымы дэрие ум усе! Азьлань гинэ! Вормон гинэ!» — шуэ со. Вакчияк ачиз но удмуртлык сярысь «Мон ачим чистокровной бавлы удмурт. Вордӥськӥ но будӥ Татарстанысь Бавлы районысь Утор гуртын. Ас шӧдонэ мынам аспӧртэмлыко. Мон удмурт кадь, но со вакытэ ик тупал удмурт (Татарстанысь удмуртъёс Удмуртиын улӥсьёсты озьы нимало — ред.) шуэме уг луы асме. Малы ке шуоно куддыръя мон удмуртъёсты уг ик валаськы. Милям диалектмы воксё мукет, — вера Павел Александров. — Мон данъяськисько аслам музъеменым — татысь потэмын быдэс финн-угор дуннелы тодмо кылосбур тодосъя доктор Иван Васильевич Тараканов, кылосбур тодосъя доктор Василий Иванович Алатырев, прозаик-гожъяськись Евгений Васильевич Самсонов, Можгин Михаил Григорьевич, кудӥз сылӥз удмурт литературалэн кутсконаз». Удмуртъёс соос палан трос ӧвӧл — 1500 пала адями, но кызьы вераз Александров, «Оренбург кыр милемыз кужмогес кариз но огазеяз». Крезьгур удысъя тодон-валан Павел Альметьевскысь Ф. З. Яруллин нимо крезьгуръя колледжын люкам. Отысь дирижёр луыса потэм. Быдэс улонэз крезьгурен, нырысь ик классика крезьгурен герӟаськемын вал шуэ. «Но будэмея мон кутски валаны, удмурт калык кырӟанъёс бугырто лулпушме шуыса. Соин ик туннэ нуналлы мон дышетскисько ини Казаньысь Н. Г Жиганов нимо кун консерваториын, этномузыкологияя факультетын. Диплом уже «Песенная традиция Бавлинской группы южных удмуртов» нимаське», — валэктэ Павел Александров. Кемалась ик ӧвӧл, егит крезьгурчилы 23 арес тырмиз. Но удмуртлыкен тунсыкъяськонэз ваньмон дырзэ тырмытон гинэ уг луы ини. Туннэ со — Казаньысь удмуртъёслэн лулчеберетъя йӧскалык автономизылэн тӧроез. «Отын мынам вань удмурт фольклор коллективе. Кӧня вань кужмы утисько удмуртлыкез Бавлы ёросам. Ас шӧдонмы кужмо ке но, туала пинал калык туж чаляк ӟучоме. Соиз понна сюлмы ик висе», — шуэ егит удмурт азьветлӥсь. Павел Казаньысь ансамбленыз Фото: vk.com (Павел Shoner Paul Александров) © Югдурез воштыны турттыса, Павел школаосын калыклэн историезъя лекциос ортчытъя, Удмуртиысь телеканалъёсын кылдытэм документальной фильмъёсты возьматъя. ВАТСАН Европаысь ӧжыт лыдъем калыкъёс понна Liet International вожвылъяськон 2002-тӥ арысен ортчытъяське. Отын котькуд калык аслаз кылынызы кырӟанъёсты быдэстыны быгатэ. Удмуртъёс та конкурсэ куинетӥзэ пыриськозы ини. 2011-тӥ арын Италиын Silent Woo Goore группа пыриськиз (2-тӥ инты басьтӥз), нош 2012-тӥ арын Испаниын — IB&4CP группа (9-тӥ инты). Нялтас вераса, 2011-тӥ арын ик вожвылъяськонэ Россиысь эшшо одӥг группа ветлӥз — Карелиысь вепсъёслэн «Nоid» коллективзы. 2016-тӥ арын шуркынмонэ со Ижкаре «Goore Fest» финн-угор рок-фестивале вуылӥз. Тегъёс: Лулчеберет Удмуртия удмуртъёс удмурткыл Татарстан кырӟан | Лулчеберет но туризм |
Анжелика Тихонова корреспондент 2021-тӥ арын толшор ӵоже Удмуртиын йӧл поттон, кылем арысь та вакытэн ӵошатыса, 12 процентлы йылӥз. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Арлэн нырысетӥ толэзез ӵоже шаерысьтымы гурт возёсъёс но крестьян-фермер возёсъёс оглом 72 сюрс 700 тонна йӧл кыскизы. Со кылем арынлэсь 7 сюрс 700 тонналы тросгес. Фермер возёсъёс кылем ар лыдпуссэс 13,8 процентлы йылэтӥзы, гурт возёсъёс – 11,8 процентлы. Йӧл поттон заводъёсы келям йыллэн мындалаез озьы ик 12,5 процентлы будӥз Фермер возёсъёсын толшор ӵоже скал уллёзы но будӥз – оглом 43 йырлы. Озьы 2021-тӥ арын 1-тӥ тулыспаллы элькунамы кысконо скалъёслэн лыдзы 117 сюрс 498 йыр луиз. Со дыр ӵоже ик 10 сюрс 775 кунянъёс вордскизы. Толшоре тужгес трос йӧл Вавож ёросын кыскизы (7 сюрс 300 тонна). Со бӧрсьы Шаркан ёрос (5 сюрс 900 тонна) но Можга ёрос (5 сюрс 200 тонна) мыно. Та ёросъёс ик кысконо скалъёссылэн лыдзыя но азьмынӥсьёс луо – Вавож ёросын оглом 9 сюрс 652 скалъёссы лыдъясько, Можга ёросын – 8 сюрс 918, Шаркан ёросын – 8 сюрс 521. Нош котькуд скаллэсь тужгес трос йӧл кыскизы Вотка ёросысь пудо вордӥсьёс (26,8 килограмм), Вавож ёросысь (25,2 килограмм) но Шаркан ёросысь (23,6 килограмм) возёсъёс. Пусъём, туннэ нуналлы элькунамы килограмм йӧлэз 25 манет 22 коньыен вузало (2020-тӥ арын та нуналлы 24 манет 16 коньы вал). 2021-тӥ арын гурт возёсъя министерство йӧл кыскисьёслы 936 миллион 300 сюрс манет субсидиос висъяны чакла. Тодэ вайытом, Удмуртиын нылпиос понна пудоез возьматон-вожвылъяськонлы кутскон сётӥзы. Тегъёс: Ижкар Удмуртия гуртвозёс йӧл | Гурт возёс |
Анжелика Тихонова корреспондент Удмуртиысь Быръёнъёсъя валтӥсь ӧри Россиысь Кун Думае быръёнъёслы йылпумъянъёс лэсьтӥз. Вань ивортодэтэз ӧрилэн пресс-службаез «ВКонтакте» мерлыко вотэсысь бамаз поттӥз. Удмуртиын быръёнъёсы пыриськыны быгатӥсь кунмуртъёс пӧлысь 47,45 процентэз куаразэс сётӥзы Политикая партиос куспын куараоссы тазьы люкиськизы: 35,63 процентсэ «Огъя Россия» партия люказ; 25,31 процентсэ – КПРФ, 9,64 процентсэ – ЛДПР, 9,19 процентсэ – «Справедливая Россия – Патриоты – За правду»; 7,37 процентсэ – «Новые люди» партия; 4,41 процентсэ – пенсионеръёслэн партизы; 1,30 процентсэ – Россиысь коммунистъёс; 0,88 процентсэ – «Яблоко»; 0,86 процентсэ – «Зелёные»; 0,82 процентсэ – «Зелёная альтернатива»; 0,81 процентсэ – «Родина»; 0,58 процентсэ – партия свободы и справедливости; 0,31 процентсэ – партия роста; 0,15 процентсэ – гражданская платформа. Одӥг мандатъем 33 номеро удмурт быръён округъя Россиысь Кун Думае депутатэ Андрей Исаевез бырйизы. Со 94 сюрс 260 куара люказ. Одӥг мандатъем 34 номеро Ижкар округъя Олег Гарин вормиз. Со понна 93 сюрс 607 адями куаразэ сётӥз. Тодэ вайытом, Россиысь Кун Думае быръёнъёс 17-19 куарусёнэ ортчизы. Солы йылпумъянъёс Удмуртиысь Мер палаталэн тӧроез Рашид Хуснутдинов лэсьтӥз. Тегъёс: Политика быръёнъёс Удмуртия Быръёнъёсъяӧри | Политика |
Туспуктэм: Григорий Фомин Майя Бывальцева Удмуртиын инкуазез утён удысын азинсконъёс понна элькунлэсь кун премизэ сётъяны кутскозы. Сыӵе кичӧлтонэн улосвыллэн тӧроезлы экологи ӵектосъёсъя ужась азьветлӥсьёс вазиськизы вал. Со сярысь Удмуртиысь тӧролэн но кивалтэтлэн пресс-службазы ивортӥз. « Удмуртиын экологи мынэт али уката зол азинске. Табере инкуазез утёнъя ӵектосъёслэн элькунысь тужгес вылӥ ёзын данъет басьтыны луонлыксы кылдӥз. Со "вож" ужрадъёсы тросгес калыкез кыскон, озьы ик инкуазез утись технологиосты ужазы пыӵатӥсь предприятиослы юрттон понна умой мылкыд сётоз » Денис Удалов, Удмуртиысь инкуазь узырлыкъёсъя но инкуазез утёнъя министр Экология кун премилэн дунъясь группаяз элькунысь тодосчиос-экологъёс, инкуазь узырлыкъёсъя но инкуазез утёнъя министерствоысь кивалтӥсьёс пыризы. Азьвыл Удмуртилэсь кун премизэ тодос но технологиос, искусство, литература но дышетон, физкультура но спорт удысъёсын азинсконъёс понна сётъяллязы. Тодэ вайытом, 2023-тӥ арын Удмуртилэсь кун премизэ 33 адями басьтӥз. Тегъёс: данъетъёс Экология инкуазезутён Удмуртия | Мерлык |
Майя Бывальцева Ижкаре Россиысь антропологъёслэн но этнологъёслэн конгрессазы 37 кунъёсысь тодосчиос лыктозы. Кызьы ивортӥз Кун Думаысь депутат, истори тодосъя доктор Алексей Загребин, радъясьёслы кунысь пӧртэм улосвылъёсысь 1 сюрс 700 куриськонъёс вуизы. «Таӵе форумъёс милям ноку ӧз ортчылэ на. Быдэс кунысь ми 1 сюрс 700 куриськонъёс басьтӥмы. 750 адями форуме пыриськозы шуыса веразы. Тодосъя ужрадэ пыриськыны мылкыд каризы 37 кунъёслэн ыстэм муртъёссы, озьы ик кун, быдэсъясь но каткылдытӥсь тӧрлыкъёслэн ыстэм муртъёссы <…> Асьме элькун понна со тодосын туж бадӟым вамыш», — пусйиз Кун Думалэн депутатэз. Удмуртилэн шоркараз, кылсярысь, лыктозы Америкаысь профессор Дуайт Рид, Венгриысь тодосчи Золтан Надь но мукетъёсыз. Кӧня ке докладъёсынызы тодматозы Удмуртиысь историкъёс но. Тодосъя ужрадэз дасяны радъясьёслы кык ар кулэ луиз. Депутат озьы ик пусйиз пӧртэм выжы калыкъёслэсь кусыпъёссэс азинтонын Удмуртилэсь пусйымон ужзэ. Со тодэ вайытӥз, элькунлэн туала историяз кутсконысеныз ик Йӧскалык политикая министерство ужа шуыса, «со кун политикая стратегиез быдэсак быдэстон сярысь вера». «Татын, Удмуртиын, ми пӧртэм калыкъёслэсь ӵошен азинскемзэс возьматӥськомы. Ми пӧртэмесь, но татын, Кам, Ватка но Чупчи шуръёс вискысь интывылын улыса, ми асьмедыз ум ыштӥське. Тодосъя но улон-вылон опыт, кудӥз татаын вань, ужъюлтошъёсмылы тунсыко», — пусйиз депутат. Калыкъёслэн эшъяськон юртазы нимаз секция ужалоз, со Россиысь кун но йӧскалык политикая стратегилы сӥземын луоз, ватсаз Алексей Загребин. Ижкарысь конгресслэн кӧня ке делегатъёс пӧсьтолэзе йӧскалык кусыпъёсъя президентской конгрессэ пыриськозы, отын кун кивалтӥсез асьсэ ужзылэн йылпумъянъёсыныз тодматозы. Тодэ вайытом, Антропологъёслэн но этнологъёслэн конгрессы Ижкарын 3–6 пӧсьтолэзе ортчоз. Отын 55 секциос но кык котырес ӝӧкъёс ужалозы. Конгресслэн темаез: «Миссия антропологии и этнологии: научные традиции и современные вызовы». Берлоез таӵе ужрад 2015-тӥ арын Екатеринбургын ортчиз. Отын асьсэлэсь тодосъя ужъёссэ возьматӥзы Россиысь 87 каръёсысь сюрс тодосчиос, озьы ик 21 кунъёс. Тегъёс: Науканотехника Дышетон Ижкар Удмуртия история АлексейЗагребин | Дышетон но тодос |
Анжелика Тихонова корреспондент Немец лулчеберетлы сӥзем арня улсын 26-тӥ тулыспалэ 18 час 30 минутэ Ижкарысь Арт-резиденциын (Карл Маркс нимо урам, 258) Усьтэм урок ортчоз. Со немец егитъёслэн вераськон сленгзылы сӥземын луоз но интерактивной амалэн радъяськоз, ивортэ Ижкар администрацилэн пресс-службаез. Улонын немецъёсын ноку ӧд на вераське ке, тӥледыз туж паймытоз соослэн вераськоназы валантэм кылъёс кутэмзы, тужгес но егитъёс пӧлын. Ӵемысь со сыӵе кылъёс, кудъёсызлэн кылдэмзы зэмос немецъёслы но тодмотэм. Матысь дыре Германие мыныны малпаськоды ке, тӥледлы одно ик милям немец сленглы сӥзем тунсыко урокамы пыриськоно Ижкар администрацилэн пресс-службаез Тегъёс: Дышетон Ижкар егитъёс Удмуртия йӧслыкъёс | Дышетон но тодос |
Наталья Тетерина Быдӟым Атыкай ожын Вормонлы 73 ар тырмонлы сӥзьыса, Россиысь Пенсиосъя фонд оже пыриськемъёслы но отын сӧсырмемъёслы быдэн 10 сюрс манетэн сётоз. Со сярысь косэтэз 6-тӥ куартолэзе Россилэн азьмуртэз Владимир Путин юнматӥз. Удмуртиын юрттэтэз 400 адями басьтоз, ивортэ Пенси фондлэн элькунысь ёзэтэзлэн пресс-службаез. Одӥг пол тыриськись коньдонэз ветеранъёс куартолэзь но инвожо куспын пенсиен яке мукет мерлыко тыриськонъёсын ӵош басьтозы. Со понна Пенсиосъя фондэ нимысьтыз вазиськыны кулэ ӧвӧл, юрттэтэз ужъюртлэн тодэтъёсызъя сётозы. Тегъёс: Удмуртия Мерлык Пенсифонд коньдон ВормонНунал БыдӟымАтыкайож ветеранъёс | Мерлык |
Туспуктэм: Ксения Теплякова Майя Бывальцева 12+ Удмуртиысь Кузебай Герд нимо йӧскалык музейын коньывуонысен толсурозь будосъёслы сӥзем лециосын «PRO растения» цикл ортчоз. Сое биологи тодосъя кандидат Надежда Сунцова дасяз. Со сярысь ужъюртлэн пресс-службаез ивортӥз. Дауркылъёсын, мифъёсын, выжыкылъёсын, чеберлыко литератураысь произведениосын олокыӵе но будосъёс сярысь вераськон мынэ. Надежда Сунцова вералоз, малы адями вашкала дырысен будосъёслы нимысьтыз саклык висъя, кыӵе инты соос басьто калыкъёслэн йылолъёсазы но вӧсьлыкын. 5-тӥ коньывуонэ будосъёслэн христианствоын валатонзы сярысь лекция ортчоз. Шуркынмонэ будосъёслэн паймымон луонлыкъёссы сярысь вераськон мыноз. Кылсярысь, кызьы кылдӥзы пипу ӵоглэн, кипарис кирослэн но серыпу бодылэн кужымзы сярысь дауркылъёс. Толсуре кык леция ортчоз. Одӥгез Ымусьтонлэн но Выль арлэн тодметъёсыз луэм будосъёслы сӥземын луоз, мукетыз – чайлы. Лекциос ӝытъёсы ортчозы, пыронэз дунын. Рос-просгес татысь тодыны луоз. Тегъёс: Удмуртия Йӧскалыкмузей будосъёс Лулчеберет | Лулчеберет но туризм |
Туспуктэм: Удмуртиысь тӧролэн но кивалтэтлэн пресс-службазы Анжелика Тихонова корреспондент Вотка ёросын «Кышкыттэм ӟечлыко сюресъёс» йӧскалык ӵектос улсын Сива шур вамен выжез рос-прос тупатъяны кутскизы. Со сярысь элькун тӧролэн но кивалтэтлэн пресс-службазы ивортӥз. Выж 50 ар талэсь азьло лэсьтэмын вал ини. Туннэ нуналлы со кышкыттэмлыкъя куронъёслы уг ни тупа – 23 тонна грузэз вормымон гинэ на. Со сяна, объектын тротуаръёсыз но югдытӥсь юбоосыз ӧвӧл. Лэсьтӥськисьёс выж вылысь 100 метр шобретсэ воштозы. Рос-прос тупатъян ужъёс 87 миллион манет тыр усёзы. « Эскеронъёс бере йылпумъян лэсьтӥм, выжлэн пыкетъёсыз уже кутымонэсь на. Соин ик соосты юнматыны кариським. Тросгес машинаос ветлыны мед быгатозы шуыса, юбоосын ватсаса инъет лэсьтэмын луоз. Ужъёс борды басьтӥським ини. Соин ик матысь 2-2,5 толэзь ӵоже вань валтӥсь ужъёсмы выж улын нуиськозы. Озьы ик выжез паськытатом но кык палтӥз ик тротуаръёс лэсьтом. Вань ужъёсты 2023-тӥ арын йылаз-пумаз вуттыны чакласьком » Максим Зоренко, «Управтодор» ужъюртысь ёзэтэн кивалтӥсь Рос-прос тупатъян ужъёс улсын лэсьтӥськисьёс выжлэсь пыкетъёссэ юбоосын ватсаса инъет лэсьтыса юнматозы, ваньзэ 48 пролётъёссэ воштозы, сыномемлэсь утялтозы, выжлэсь насыпен валче вуон интызэ тупатъялозы. Пролётъёссэ вошъяку, сюрес вылын реверсивной амалэн ветлон радъямын луоз. Руль бергатӥсьёсты сак луыны но сюрес пусъёсты чакланы куро. Тодэ вайытом, та дыре тупатъян ужъёс Пичи Пурга ёросын Иж шур вамен но Кизнер ёросын Кизнерка шур вамен выжъёс вылын но мыно. Тегъёс: сюресъёс выжъёс Удмуртия Вотка йӧскалыкӵектосъёс | Авто |
Туспуктэм: Майя Бывальцева Майя Бывальцева Гурт туризмез азинтыны мылкыд карисьёс кун юрттэт басьтыны быгато. Россиысь гурт возёсъя министерство кутскись ужбергатӥсьёслы 10 миллион манетозь грант сётэ. Со сярысь Удмуртиысь гурт возёсъя но сиён-юонъя министр Михаил Юдин элькунысь туризм удыслэн кылем арын ужамезлы йылпумъянъёс лэсьтон кенешонын вераз, ивортӥз удысэтлэн пресс-службаез. Министр 16 ёросъёсты пусйиз, одӥгъёсыз соос пӧлысь сиён-юон но шулдыртон ужрадъёсынызы тодмао, мукетъёсыз – тазалыкез юнматон но инкуазез утён ужрадъёсын. Ваньмыз со куноосты кыскыны быгатэ. « Шаркан ёросын Тол Бабайлэсь люкс гуртсэ лэсьтыны кулэлык вань, со понна инфтраструкура вань. Кыткем пужейёсын ворттылонэн, пнуыосын тол пӧйшуранэн но семьяен шутэтскыны луонлыкъёсын, со пӧлын СПА но гастротуризм: сыръёс ас киын лэсьтон » Михаил Юдин, Удмуртиысь гурт возёсъя но сиён-юонъя министр Гурт туризмез азинтыны грантъёс 2022-тӥ арын сётъыны кутскизы. Кылем арын Эгра ёросысь фермер Александр Корепанов «Открывая мувыр» ӵектосэлы но Сьӧлта ёросысь фермер Анна Столбовалэн «Разрешите представиться, Гусь» ӵектосэзлы быдэн 3 миллион манет басьтӥзы. Тодэ вайытом, 2022-тӥ арын Удмуртиын 900 сюрс пала туристъёсты пусйзы. Тегъёс: Удмуртиысьтуризм гуртвозёсъяминистерство грантъёс Удмуртия | Лулчеберет но туризм |
ИА «Удмуртия» Майя Бывальцева 17-тӥ оштолэзе Ижкаре рок-крезьгурасьёс «СерьГа» но «Пилот» группаос лыктозы. Концерт (16+) крезьгуро но патриот мылкыдо «ZаРоссию» марфон улсын ортчоз. Со сярысь Удмуртиысь тӧролэн но кивалтэтлэн пресс-службазы ивортӥз. Озьы ик сцена вылэ Ижкарысь «Сны Африканца» потоз. Концерт «Мой Порт» вузкарон центр вӧзьын ортчоз. Учкисьёсты 16 часысен возьмало, пыронэз эркын. Быдэс ӝыт ӵоже площадкаын карысь ӟечлэсьтӥсь огазеяськонъёслэн ивортодэт стдендъёссы ужалозы. Отысь тодыны луоз, кызьы соослэн ужзы борды итӥськыны. Программа «Свет наших сердец» огъяросси эстафетаен йылпумъяськоз. Ижкар - «ZаРоссию» ӵектослэн маршрутысьтыз тямысэтӥез кар. Концертъес 5-тӥ куартолэзёзь вань федерал округъёсын ортчозы. Озьы ик 17-тӥ оштолэзе 10 часысен 16 часозь Ижкарысь егитъёс «Знание»росси огазеяськонлэн лекциосаз пыриськыны быгатозы. Форумлэн программаеныз тодматскыны но пусйиськыны татын луоз. Тегъёс: Ижкар Лулчеберет крезьгур Удмуртия | Лулчеберет но туризм |
Туспуктэм: vk.com (Министерство по физической культуре и спорту УР) Наталия Сильвестрова Удмуртилэн биатлонъя сборноезлэн нырысетӥ командаез Россилэн первенстволэн суро эстафетааз куинети инты басьтӥз. Со сярысь элькунысь физкультурая но спортъя министерстволэн пресс-службаез ивортӥз. Команда эстафетаез 2 час 32 минут но 30,2 секунд ӵоже ортчиз (+2:59) Эстафетаез бызизы: Аделина Неклюдова, Алина Плицева, Егор Соломенников но Сергей Тёмкин. Нырысетӥ инты Ханты-Манси автоном округысь сборной басьтӥз (1:26:47.3), Новосибирсклэн нырысетӥ командаез кыкетӥ луиз (+2:43.9). Удмуртилэн кыкетӥ командаез куатеӥ инты басьтӥз. Ӵошатсконъёс 18-23 толсуре Уваын ортчо. 20-тӥ толсуре Сергей Тёмкин спринтын вормиз. 23-тӥ толсуре масс-стартын вожвылъяськозы. Тодэ вайытом, Удмуртиысь биатлонист Александр Корнев Россилэн кубокез понна вожвылъяськонлэн ньылетӥ люкетаз спринтын зарни медаль утӥз. Ватсалом, Россилэн кубокез понна вожвылъяськонлэн витетӥ люкетэз, озьы ик Россилэн чемпионатэз 2023-тӥ арын 10-17 толшоре Рыбинскын ортчоз. Тегъёс: Спорт Биатлон Удмуртия | Спорт |
Туспуктэм: Руслан Нуриахметов Наталия Сильвестрова Ижкарын 10-12 инвожое Карлэсь нуналзэ но Россилэсь нуналзэ пусъёзы. Шулдыръяськонъёс улсын 11-тӥ но 12-тӥ инвожое куд-ог урамъёсты транспортлы ворсалозы. Со сярысь кар администрацилэн пресс-службаез ивортӥз. 11-тӥ инвожое ворсалозы: 17:00-18:00 – М. Горкий нимо урамез (К. Либкнехт нимо урамысен Советской урам дорозь); 18:00-22:30 – М. Горкий нимо урамез (К. Либкнехт нимо урамысен Бородин нимо урамозь). 12-тӥ инвожое ворсалозы: 6:00-23:00 – Наговицын нимо урамез (Пушкинской урам дорысен Коммунаръёслэн урамзы дорозь); 8:00-9:30 – А. Ф. Дерябин нимо проспектэз (А. Ф. Дерябинлэн бюстэз дорысен Дудин нимо ярдур урамозь); 8:00-22:30: - Дудин нимо ярдур урамез (Милиционной урамысен эспланада дорозь); - В. Сивков нимо урамез (ЦУМ вузкарон центр дортӥ); - ЦУМ вузкарон центр но «Космос» кунокуа вискысь потонэз; - «Космос» кунокуа но операя но балетъя театр вискысь потонэз; 13:00-14:00 – Пушкинской урамез (Холмогоров нимо урам дорысен Лихвинцев нимо урам дорозь); 18:00-22:30 (вань транспортлы ворсалозы): - Пушкинской урамез (Киров нимо урамысен Советской урамозь); - Широкий пролкаез (К. Маркс нимо урам дорысен Коммунръёслэн урамзы дорозь); 18:00-22:30: - Бородин нимо урамез (Свободы урамысен Пушкинской урамозь) - Лихвинцев нимо урамез (Пушкинской урам дорысен Коммунаръёслэн урамзы дорозь). Ижкарын Карлэн нуналэз но Россилэн нуналэз улсын ортчись ужрадъёслэн радлыкенызы чӧлсконпусъя тодматскыны луоз. Тодэ вайытом, Можгаын Карлэсь нуналзэ 12-тӥ инвожое пусъёзы, Глазкарын – 10-тӥ инвожое, нош Сарапулын шулдыръяськонъёс нырысьсэ ньыль нунал луозы. Тегъёс: Карлэннуналэз Россилэннуналэз Авто Транспорт Ижкар Удмуртия | Авто |
Майя Бывальцева 18-тӥ коньывуонлы Удмуртиын тулыс кизёнлы 77 сюрс тонналэсь трос кидысъёс дасязы ни. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Туэ гужем куазь кӧс улӥз ке но, тысё юослэн кидысъёссы чакламлэсь 2 процентлы вылтӥ кисьтэмын ни – 67,7 сюрс тонна интые 69,1 сюрс (кылем арын та дырлы 69,4 сюрс тонна вал. Тулыс кизёнзэс сюлмаськытэк кутскыны быгатозы Балезино ёросын. Отысь возёсъёс кулэезлэсь 48 процентлы тросгес кидыс дасязы. Озьы ик Шаркан ёросын – 42 процентлы но Кез ёросын – 39 процентлы. Толйись юослэн кидысъёссы 21 процентлы тросгес кисьтэмын – 7,7 сюрс тонна Та дыре трос аръем турынъёслы гинэ кидыс тырмыт ӧвӧл на – кулэезлэсь 77 процент дасямын, нош етӥн – 72 процентлы. Та кидысъёсты дасян азьланьтӥське на. Тодэ вайытом, 2021-тӥ арын укмыс толэзьскын Удмуртиын йӧл кысконэз 6,5 процентлы будэтӥзы. Тегъёс: Ижкар Удмуртия гуртвозёс кидыс | Гурт возёс |
Майя Бывальцева Удмуртиысь крезьгурчиослэн огазеяськонзы нылпиослы но быдэ вуымтэослы крезьгуръёсын но кырӟанъёсын 9 бичет поттӥз. 31-тӥ южтолэзе йылпумъяськиз «Удмуртиысь крезьгурчиос но крезьгуръя тодосчиос — пиналъёслы но быдэ вуымтэослы» ӵектос, иворъёсъя «Удмуртия» агентстволы со сярысь ивортӥз Удмуртиысь крезьгурчиослэн огазеяськонзылэн кивалтӥсез Марина Ходырева. Удмуртиысь лулчеберетъя но туризмъя министерство юрттэмен, 2014-тӥ арын элькунысь крезьгурчиослэн Союззы коммерци луисьтэм мерлыко огазеяськонъёслэн конкурсазы пыриськиз. Солы йылпумъянъёсъя, улосвыл коньдэт субсиди висъяз. Со туала Удмуртилэн историяз нырысьсэ сыӵе бадӟым ӵектосэз улонэ пыӵатыны луонлык сётӥз. «Удмуртиысь крезьгурчиос но крезьгуръя тодосчиос — пиналъёслы но быдэ вуымтэослы» ӵектос ар но ӝыны кыстӥськиз. Со дыр ӵоже гожтэм произведениос нотаосын 9 бичетъёс поттыны тырмизы. Со сяна, школаосын крезьгуръя дышетӥсьёслы книгаос поттэмын. Отын котькуд крезьгурчи, солэн ужъёсыз сярысь гожтэмын, бордаз крезьгуръёсын диск ватсамын», - вераз Удмуртиысь крезьгурчиослэн огазеяськонзылэн кивалтӥсез Марина Ходырева. 31-тӥ южтолэзе элькунысь крезьгуръя колледжын концерт-перезнтаци ортчоз. Отын крезьгурчиос асьсэлэсь ужъёссэс возьматоз. Соос пӧлын Евгения Копысова, Юрий Толкач, Александр Корепанов, Сергей Черезов, Илья Петухов, Татьяна Лекомцева но егит крезьгурчиос. «Элькунысь искусствоосъя школаосын туж ӧжыт ни кылизы Удмуртиысь крезьгурчиосын гожтэм ужъёс, нотаосын бичетъёс, соос вужмемын ни. Та ӵектос крезьгурчиослы юрттӥз выль но выль ужъёс гожтыны, печатланы. Со бичетъёслэн туж чебер вылтуссы. Со егит крезьгурасьёслы туж бадӟым юрттэт луоз, малыке шуоно искусствоосъя школаосысь туж трос пианистъёс, скрипачьёс ветло кунгож сьӧры, мукет каръёсы, конкурсъёсы пырисько. Со конкурсъёсын котьку но сыӵе курон гожтэмын луэ, одно ик шудоно асьтэ шаерысьтыды крезьгурчиослэсь произведениоссэс. Табере сомында выль, чебер произведениос кылдытэмын, отысь бырйыны луэ. Соос бадӟымесь ӧвӧл, пиналъёслы, егитъёслы малпамын, соос туж чебересь, яркытэсь. Гуръёссы сюлэме пырымон. Соос пӧртэм инструментъёслы гожтэмын: фортепианолы, скрипкалы, саксофонлы но вань, домралы. Кырӟанъёс туж трос. Соин ик егит крезьгурасьёс асьсэдыз возьматыны быгатозы пӧртэм сямен» — вераз Удмуртиысь крезьгурчиослэн огазеяськонзылэн кивалтӥсез. 9 бичетъёсын 300-лэсь ятыр произведениос. Крезьгурчиос потазы ни Пичи Пургае, Ижкарысь искусствоосъя школаосы. Марина Ходыревалэн верамезъя, бичетъёс ваньмызлы крезьгуръя нылпи школаослы тырмозы. Тросгес поттыса, соосты лавкаос пыр но вӧлмытыны чакланъёс вань. Тегъёс: Ижкар Удмуртия крезьгурчиос МаринаХодырева крезьгуръяколледж искусствоосъянылпишкола | Лулчеберет но туризм |
vk.com (Удмуртская Государственная Филармония I Ижевск) Анжелика Тихонова корреспондент 8-тӥ пӧсьтолэзе Ижкарысь «Динамо» стадионын тодмо пианистлэн Денис Мацуевлэн но Удмуртиысь кун филармонилэн командаоссы куспын футболъя эшлыко пумиськон ортчиз. Крезьгурасьёс искусствоосъя «На родине П. И. Чайковского» фестивале пырисько. Со сярысь Удмуртиысь кун филармонилэн «ВКонтакте» мерлыко вотэсысь бамаз ивортӥзы. Денис Мацуевлэн командаяз фестивальлэн куноосыз Андрей Иванов, Борислав Струлёв, Павел Милюков но Владимир Спесивцев шудӥзы. Соос пумит Удмуртиысь кун филармониысь Кун симфони оркестрысь но «Италмас» ансамбльысь артистъёс вожвылъяськизы. Пианист футбол бусые Аргентинаысь Лионель Мессиен кузьмам футболкаеныз потӥз. Со вылысь испан кылын «Для Дениса с любовью» гожтэмез адӟыны луэ вал. Пумиськон 2:2 лыдын йылпумъяськиз. Шудонэ пыриськисьёсты «Динамо» стадионлэн кивалтӥсез Алексей Киселёв ӟечкылаз но ваньзэсты медальёсын пусйиз. Нялтас вераса, туэ Удмуртиын искусствоосъя «На родине П. И. Чайковского» фестиваль 65-зэ ортче ини. Отчы тодмо артистъёс Денис Мацуев, Юрий Башмет, Игорь Бутман но мукетъёсыз пырисько. Фестивалез усьтонэ Приволжск федерал округысь улосвылъёслэн кивалтӥсьёссы но ветлӥзы. Тегъёс: Удмуртия Ижкар крезьгур Чайковский Спорт | Лулчеберет но туризм |
Туспуктэм: Удмуртиысь Кун Кенешлэн пресс-службаез Майя Бывальцева 19-тӥ толсуре Удмуртиысь Кун Кенешлэн юртаз йӧскалыккуспо «Ёлка желаний» усьтӥськиз. Вож кыз вылэ пӧртэм выжыысь устолыко пиналъёслэн малпанъёсыны шаръёс ошемын вал. Парламентлэн тӧроезлы Владимир Невоструевлы Юкаменск ёросысь нылпиослэсь малпанзэс быдэстыны тупаз. Со сярысь Кун Кенешлэн пресс-службаез ивортӥз. Вуоноысь гурт сярысь сочионениосъя ёрос вожвылъяськонын вормись пиналъёслэн Москвае «Россия» адытонэ-форуме ветлэмзы потэ вылэм. Владимир Невоструев Юкаменск ёросысь дышетскисьёслэсь малпанзэс Выль ар азьын шумпотыса быдэстоз шуыса пусйиз. « Малпасько, со туж умой малпан, сое быдэстон понна, пиналъёс Москвае мед ветлозы, Горд площаед, адӟытонэ мед вуылозы шуыса, ваньзэ лэсьто » Владимир Невоструев, Удмуртиысь Кун Кенешлэн тӧроез Пиналъёслэн малпанъёсынызы шаръёсты Кун Кенешысь депутатъёс, Удмуртиысь тӧролэн но кивалтэтлэн администарцизылэн кивалтӥсез Александр Журавлёв, лулчеберетъя йӧскалык огазеяськонъёслэн кивалтӥсьёссы басьтӥзы. Тодэ вайытом, элькунлэн тӧроез Александр Бречалов «Ёлка желаний» ӟечлэсьтон акцилы кутскон 5-тӥ толсуре «Россия» адӟытонын-форумын Удмуртилэн нуналэз улсын сётӥз. Ватсалом, «Россия» адӟытон-форум ВДНХ-ын 12-тӥ оштолэзёзь ужалоз. Тегъёс: пиналъёс Выльар ВладимирНевоструев КунКенеш Удмуртия | Мерлык |
Туспуктэм: ИА «Удмуртия» Наталия Сильвестрова Россилэсь нуналзэ пусъёнэн валче Удмуртиын почта ёзэтъёслэн ужан радлыксы воштӥськоз. Со сярысь Россиысь почталэн улосвыл ёзэтэзлэн пресс-службаез ивортӥз. 12-тӥ инвожое вань ёзэтъёсын шутэтскон нунал луоз. Газет-журналъёсты, почта пыр лэземъёсты почтальонъёс уз нуллэ. Пенсиосты но пособиосты Мерлыко фондлэн улосвыл ёзэтэныз соглаштэм радлыкъя вуттозы. Тегъёс: почта праздникъёс Удмуртия | Мерлык |
Удмуртиысь гурт возёсъя министерстволэн пресс-службаез Анжелика Тихонова корреспондент Шаркан ёросысь Быгы гуртын «Вуоноысь гурт» кылдытон пумысен кенешизы. Отчы Удмуртиысь гурт возёсъя но сиён-юонъя министрлэсь ужзэ быдэсъясь Михаил Юдин но элькунысь Интывылэз азинтонъя центрысь ӧнерчиос ветлӥзы. Соос гуртысь азьветлӥсьёсын но «Восход» гурт возёслэн кивалтӥсеныз Анатолий Хохряковен вераськизы, ивортӥз элькунысь гурт возёсъя но сиён-юонъя министерстволэн пресс-службаез. Гуртэз выльдон ужъёсты 2022-ти арын кутскозы. «Вуоноысь гурт» программаез улонэ пыӵатыса, гуртын цифра амалэн ужась фельдшер-акушер пункт кылдоз, сюресъёсты выльдозы, лулчеберетъя юртэз, спортзалэз, нылпи садэз но школаез рос-прос тупатъялозы, школа вӧзысь стадионысь бызьылон сюресъёсты резина пырыен шобыртозы, калыклы шутэтскыны, ужрадъёс ортчытъяны инты дасялозы. Со сяна, Wi-Fi герӟетэн эркын ужаны инты кылдытозы. Вань мерлыко объектъёсы интернет пыртозы. Тодэ вайытом, нырысетӥзэ «Вуоноысь гуртэз» Вотка ёросысь Пихтовкаын усьтӥзы. 2022-тӥ арын ӵектосэз, Быгыын сяна, Сьӧлта ёросысь Узяын но пыӵатозы. Тегъёс: Удмуртия Шаркан гурт | Лэсьтӥськон |
Туспуктэм: Наталия Сильвестрова Наталия Сильвестрова 13-тӥ оштолэзе Удмуртиын пильмаськылоз, зорыны кулэ ӧвӧл. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл уйин лымшор но шундыпуксён вискысь секундскын 3-8, нуназе уйпалась 9-14 метре пельтоз. Элькунъя уйин -1…+4, нуназе +6…+11, интыен +16 градусозь возиськоз. Омыр зӥбет луло узвесь юбоя 749 миллиметре пельтоз, омырлэн мускытлыкез — 39 процент. Тегъёс: Удмуртия куазь тулыс | Инкуазь |
Майя Бывальцева 2021-тӥ арын гудырикошконэ Удмуртиысь 190 сюрс 886 дышетскисьёс быдэн 10 сюрс манет басьтозы. Со сярысь элькунлэн тӧроез Александр Бречалов 26-тӥ оштолэзе аппарат кенешонын вераз. Коньдон нырысетӥ классэ мынӥсьёслы но сётозы. Туэ сыӵеос 21 сюрс 899 адями, со пӧлысь 10 сюрсэз – Ижкарын. Выль дышетскон арын элькунын оглом 800 нырысетӥ классъёс усьтозы Тодэ вайытом, школаын вань дышетскисьёслы 10 сюрс манет висъяны ӵектонэз Россилэн азьмуртэз Владимир Путин 21-тӥ оштолэзе Федерал Собранилы вазиськоназ шараяз. Тегъёс: Ижкар ВладимирПутин Удмуртия пиналъёс коньдон АлександрБречалов | Мерлык |
Туспуктэм: Руслан Нуриахметов Наталия Сильвестрова Дэри ёросысь Кустарь гуртын урмон учырез шараязы. Кышкыт висёнэз пунылэсь шедьтӥзы. Со сярысь Удмуртиысь ветеринарияя управленилэн пресс-службаез ивортӥз. Висись пуныен кусып воземъёсты урмонлэсь утиськон понна ёрос эмъяськонние келязы. Дэри ёросысь пӧйшур висёнъёсын нюръяськонъя станциысь ӧнерчиос чер вӧлмонзэ палэнтон ужрадъёс ортчыто. Муниципал кылдытэтын карантин ялӥзы, со сярысь пуктэтэз элькун тӧро Александр Бречалов 11-тӥ куарусёнэ кинюртӥз. Тодэ вайытом, Кизнер ёросын африкан чума шараязы. Шаркан ёросын трихинеллёз шедьтӥзы. Тегъёс: висён урмон карантин Дэри Удмуртия | Тазалык |
Майя Бывальцева 19–21 гудырикошконэ бесерман крезьёс чузъяськозы Санкт-Петербургын. Удмуртиысь Балезино ёросысь Юнда черкогуртысь «Юнды шунды» ансамбль ӧжыт лыдъем финн-угор но самодий калыкъёслэн лулчеберет творчествозыя 4-тӥяз Росси фестивале пыриськоз. Со сярысь ивортэ элькунысь Калыкъёслэн эшъяськон юртсылэн пресс-службаез. «Фестиваль кык арлы одӥг пол ортчылэ но финн-угор но самодий калыкъёсты люка: вепсъёсты, ижоръёсты, ингерманланд финнъёсты, мансиосты, саамъёсты, сетуосты, ненецъёсты, хантыосты но мукетъёссэ. Асьсэлэсь йӧскалык узырлыксэс возьматозы бесерманъёс но, Удмуртиын улӥсь ӧжыт лыдъем калык», — верамын ивортонын. «Юнды шунды» Санкт-Петербургын улӥсьёсты но куноосты аспалъёсысьтыз бесерман крезьёсын, кадрилен но шудонъёсын тодматоз. Ӧжыт лыдъем финн-угор но самодий калыкъёслэсь лулчеберетсэс улӟытон, утён но вӧлмытон, творчество удысын валче ужез азинтон, пӧртэм улосвылъёсысь творчествоя йӧскалык коллективъёслэсь, мерлыко огазеяськонъёслэсь, йӧскалык лулчеберетъя центръёслэсь кусыпъёссэс юнматон — фестивальлэн валтӥсь ужпумъёсыз. Фестивале пырисько эктӥсь, кырӟась, инструментъёсын шудӥсь коллективъёс но нимаз быдэстӥсьёс. Концертъёс но творчествоя пумиськонъёс Ленинград улосвылысь ёросъёсын ортчозы. Гала-концертСанкт-Петербургын луоз. 2010-тӥ арын, фестивалез усьтон арын, отчы вуылӥз Яр ёросысь Вортча гуртысь «Бесермян крезь» ансамбль, 2012-тӥ арын — Юкаменск ёросысь Шамардан гуртысь «Лампачей» калык коллектив, 2014-тӥ арын — Глазкарысь Калыкъёслэн эшъяськон юртысьтызы «Янчик» бесерман ансамбль. ВАТСАН Фольклоръя «Юнды шунды» ансамбль кылдытэмын 2001-тӥ арын. Кивалтӥсез Ирина Зянкина. Ужа Балезино ёросысь Юнда черкогуртысь бесерман лулчеберетъя центр бордын. Ӧръёсыз: бесерман крезьёс, Юндаысь бесерман кадриль, шудонъёс. Ёрос, улосвыл, Росси фестивальёсы но конкурсъёсы пыриське. Данъетъёсыз: — кырӟан эпосэз быдэстӥсьёслэн Росси конкурссылэн 1-тӥ степенё дипломез (Карелия, 2016-тӥ ар); — «Финноугрия» усьтэм кар конкурс-фестивальын вормисьлэн дипломез (Ижкар, 2012-тӥ ар); — Волга но Урал котырысь финн-угор калыкъёслэн «Воршуд» фестивальзылэн 3-тӥ степенё дипломез (Ижкар, 2006-тӥ ар). Тегъёс: Лулчеберет Балезино Удмуртия Санкт-Петербург фестиваль йӧскалыклулчеберет финн-угоркалыкъёс бесерманъёс | Лулчеберет но туризм |
Наталья Тетерина Москваысь Математикая дугдылӥсьтэм дышетонъя центр Россиысь 2016/17 арын дышетонъя тужгес умой йылпумъянъёс возьматэм 500 школаослэсь лыдметсэс кылдытӥз. Туннэ, 4-тӥ коньывуонэ, сое иворъёсъя «Россия сегодня» калыккуспо агентстволэн «Социальный навигатор» ӵектосэз шараяз. Рейтинге Удмуртиысь 8 дышетсконниос пыризы. Тодэ вайытом, 2015-тӥ арын соослэн лыдзы 6 вал, нош 2016-тӥ арын — 10. Лыдметэз кылдытыку лыдэ басьтэмын огъя кун экзаменъёслы йылпумъянъёс, Дышетскисьёслэн огъяросси олимпиадаязы (йылпумъян но улосвыл люкетъёсаз) возьматэм азинсконъёс. Со сяна, центр гурт школаос пӧлын нимаз рейтинг лэсьтӥз. Отчы асьме элькунысь 7 школаос пыризы: Алнашысь Г. Д. Красильников нимо шоръёзо школа Кизнерысь 1 номеро шоръёзо школа Киясаысь шоръёзо школа Эграысь 1 номеро шоръёзо школа Якшур-Бӧдьяысь шоръёзо школа Уваысь нимысьтыз тодметъёсты мур дышетонъя 2 номеро шоръёзо школа Пичи Пургаысь гимназия Кылем арын Россиысь устоосыз 200 гурт школаос пӧлы Удмуртиысь 4 дышетсконниос шедизы вал. Тегъёс: Дышетон Удмуртия Россия гурт рейтинг школаос | Дышетон но тодос |
Майя Бывальцева 10-тӥ толшоре Удмуртиын ӧжытак лымыялоз но -20 градус луоз. Со сярысь ивортэ Россиысь МЧС-лэн элькунъя валтӥсь управлениез. Удысэтлэн ивортэмезъя, пуксёнэ улосвылын пилемо улоз, сайкомытскылоз. Нуназе дырын-дырын лымыялоз. Нуназе Удмуртиын -15…-20 градус луоз. Тегъёс: Мерлык Удмуртия куазь Тол | Мерлык |
Туспуктэм: Татьяна Пунгина Майя Бывальцева 10-тӥ шуркынмонэ, Михаил Калашниковлэн вордскем нуналаз, пистолетъёс кылдытӥсьлы Владимир Ярыгинлы оружейниклэсь кафтанзэ сётӥзы. Устооссэ пыӵал тӥрлык поттӥсьёсты сыӵе данъетэн пусъён сямез Удмуртиын 2009-тӥ арын улӟытӥзы. Со сярысь элькунысь тӧролэн но кивалтэтлэн пресс-службаез ивортӥз. « Михаил Тимофеевичен тодматскыны студент дыръям кылдӥз. Со институтын кӧня ке лекциос милем лыдӟиз. <...> Одӥг пол сон слэсь юай, быгатӥсько-а мон солэн дышетскисеныз лыдъяськыны. Михаил Тимофеевич соглаш луиз, мон соин туж данъяськисько » Владимир Ярыгин, пистолетъёс кылдытӥсь, Ижысь механикая заводлэн валтӥсь инженер-констуркторез Ярыгинлэн ожгар пистолетэз Росси армиын но кунысь мукет ожгар огазеяськонъёсын кутӥське. Конструкторлэн кивалтэмез улсын со модель вылын спортлы «Викинг» пистолет лэсьтӥзы. Огез берлоез кылдытэмез – ӵошатсконъёслы МР-446С-026 пистолет. Ижысь пыӵал тӥрлык поттон удысысь усточиослы но оборонно-промышленной огъетэз азинтонэ шӧдскымон ватсэт пыртэм муртъёслы кафтан сётъяны кчӧлтонэн «Генеральское собрание Удмуртской Республики» мер огазеяськон потӥз. 90 арес тырмоназ Михаил Калашников нырысетӥез сыӵе данъетэз басьтӥз. 19-тӥ даурын но 20-тӥ даур кутсконын кафтанэз императорлэн косэменыз сётъяллязы. « Шумпотӥсько, данъетэз сётон сям улонэ пыӵа шуыса. Ижысь пыӵал тӥрлык поттӥсьёсты азьланяз но озьы пусйылыны малпаськом. Михаил Тимофеевич кема аръёс ӵоже Генералъёслэн собранизылэн дано тӧроез вал. Ӵошен трос ужрадъёс ортчытъям, со милемыз тросэзлы дышетӥз » Григорий Желудов, генерал-лейтенант, Удмуртиысь Генералъёслэн собранизылэн тӧроез Тодэ вайытом, Михаил Калашниковлэн вордскем нуналаз солэн бюстэз но синпелетэз доры сяськаос понӥзы, нимзэ нуллӥсь музейын кӧня ке ужрадъёс ортчизы. Тегъёс: данъетъёс Ижкар Мерлык Удмуртия | Мерлык |
Туспуктэм: Майя Бывальцева Наталия Сильвестрова «Аныкай» ӵектосэ пыриськись 10 семья нылпиослы удмурт кылын видеоблогъёс кылдытэ, соосты мерлыко вотэсысь учкыны луоз. Со сярысь ивортодэтъя «Удмуртия» агенстволы ӵектослэн кивалтӥсез Ольга Степанова вераз. Ӵектос улсын анай-атайёс видео снимать но монтировать карон, кылдытэм ужез мерлыко вотэсын азьланьтон сярысь лекциос кылзӥськизы, басьтэм тодон-валанъёссэс уже кутыны дышетскизы. Нылпиос но мӧзмыса ӧз улэ, удмурт кылын шудӥзы, куиж лэсьтӥзы, кырӟазы-эктӥзы. « Нылпиослы милям нимысьтыз досуговой площадкаос ужало, <…> пӧртэм сыӵе киужъёсъя мастер-классъёс ортчытӥсько – ваньмыз со удмурт кылын » Ольга Степанова, «Аныкай» ӵектослэн кивалтӥсез Со сяна, 9-тӥ толсурысен 11-тӥ толсурозь удмурт семьяослы практикумзы ортчиз. Ӵектосэ пыриськисьёс куинь нунал ӵоже пӧртэм нылпи видеоблогъёс кылдытон бордын ужазы. « Блоглэн темаосыз пӧртэмесь, отын ӧвӧл определённый тематика. Мынам пие маин шудэ, мон сое ик бырйыны турттӥсько сюжетлы. Мон тыршисько сое бырйыны, мар нылпиелы интересно, малы ке шуоно пичи пиналэз мукет сямен уд кыскы бордад, уд сниматьты сое » Мария Векшина, «Аныкай» ӵектосэ пыриськись «Аныкай» ӵектослэн валтӥсь ужпумез – кык кылын вераськись нылпиослы ӟеч блогъёс лэсьтон понна анай-атайёсын аспӧртэмлыко огин кылдытон. Отын удмурт семьяос удмурт кылын вераськыны быгато. « Туж умой ӧръямын вал со уж, нылпиослы со туж кельшиз. Малы ке шуоно соослэн кыӵе ке но сообществозы кылдӥз, кытын соос удмурт кылын верасько вал. Захар пие шумпотыса мынэ вал со занятиосы » Мария Векшина, «Аныкай» ӵектосэ пыриськись Дась видеоблогъёсты мерлыко вотэсэ поттозы. Со сяна, кылдытэм ужъёсты «Даур-ТВ» интернет-телеканаллэн меӵак эфираз возьматозы. Ӵектос Егитъёсын ужанъя федерал агентстволэн вожвылъяськоназ вормем грант чотын быдэстӥське. Тодэ вайытом, Удмуртиын удмурт кылэз дышетонъя мультимедийной сериос кылдытӥзы. Тегъёс: Удмуртия Ижкар Мерлык мерлыковотэс удмуртъёс удмурткыл нылпиос | Мерлык |
Удмуртиысь тазалыкез утёнъя министерстволэн пресс-службаез Майя Бывальцева Пичи Пурга ёрос эмъяськонни «Здавровоохранение» йӧскалык ӵектослэн «Модернизация первичного звена здравоохранения» программаез улсын 2021-тӥ арын ньыль санитар автомобиль басьтӥз но машина парксэ быдэсак выльдӥз. Со сярысь Удмуртиысь тазалыкез утёнъя министерстволэн пресс-службюаез ивортӥз. «Санитар автомобильёсын паркмес ми быдэсак выльдӥм, со кӧня ке ар ӧз выльдӥськылы ни вал. Кылем арын ньыль выль автомобиль вуиз, солы луыса 2022-тӥ арын вуж машинаосмес списать карыны быгатом, соос 100 процентлы сузмемын » Алексей Назаров, Пичи Пурга ёрос эмъюртлэн валтӥсь эмчиез Эмъяськонние кык «Газель Next», «Лада Ларгус» но «Соболь» вуизы. Санитар машинаосын висисьёсты эмъяськоние ваё, эмчиосты висисьёс доры нулло, озьы ик анализъёс лэсьтыны биоматериалъёсты вайыло, кыдёкысь гуртъёсын улӥсьёслы эмъюмъёс вутто. 2022-тӥ арын выль машинаосын 4,7 сюрс пол потазы ни. Тямыс Пичи Пурга ёросын йӧскалык ӵектос улсын фельдшер-акушер пунктъёс пуктӥзы. Тегъёс: Удмуртия ПичиПурга Авто автомашинаос йӧскалыкӵектосъёс эмъяськонниос | Авто |
Анжелика Тихонова корреспондент 2021-тӥ арын нырысьсэ йӧскалык видеороликъёсъя «МЫ» огъяросси конкурс ортчоз. Отчы Удмуртиын улӥсьёс но пыриськыны быгато. Со сярысь элькунысь печатья но калыке ивортодэт вӧлмытонъя агентстволэн пресс-службаез ивортӥз. Вожвылъяськон кык темая ортчоз: «Межнациональное согласие в России» но «Национальная идентичность». Отчы нимаз адямиос, коллективъёс, теле- но киностудиос пыриськыны быгато Конкурсэ пыриськон понна видео лэсьтыны яратӥсьёслы шудон, анимация, репортаж яке документальной видео лэсьтоно, нош ӧнерлыко студиослы но авторъёслы – фильм кылдытоно. Ужъёсты 31-тӥ пӧсьтолэзёзь вожвылъяськонлэн нимлыко келяно. 15-тӥ куарусёнысен 30-тӥ коньывуонозь вань мылкыд карисьёс видеороликъёс понна онлайн куара сётонэ пыриськыны быгатозы. Вормисе тужгес трос «лайк» люкам ужъёс потозы. Со сяна, роликъёсты но фильмъёсты ӧнерлыко жюри но эскероз. Ӧнерчиос роликын йӧскалык лулчеберетэз яке калыкъёслэсь огъя улэмзэс ӟеч возьматэмез, ужлэсь дунлыксэ, ӟечлыксэ но аспӧртэмлыксэ чаклалозы. Вормисьёсты 4-тӥ шуркынмонэ очной но онлайн амалъёсын пусъёзы. Соослы дизайнерен кылдытэм «МЫ» статуэткаос но коньдон кузьым сётозы. ужъёслэсь ӟечлыксэс будэтон понна радъясьёс нимысьтыз ньыль видеоурок дасялозы, отын йӧскалык темая роликъёс лэсьтыны дышетозы. Вань мастер-классъёс «МЫ» вожвылъяськонлэн YouTube-каналаз но дышетонъя «Ноль Плюс» онлайн-кинотеатре поттэмын луозы. Со сяна, кино но анимаци удысысь ӧнерчиос вебинаръёс ортчытозы, отын учкисьёс вожвылъяськонлэн механикаез, видеороликез кылдытон амалъёс сярысь тодозы но юанъёссэс сётыны быгатозы Конкурс улсын «Фотофлешмоб «МЫ» огъяросси акци ортчоз. Со улсын вожвылъяськонэз радъясьёс Россиын улӥсь вань выжы ка - интернет, улосвыл но федерал телеканалъёс пыр вӧлмытозы. Акцие пыриськон понна адямилэсь синъёссэ туспуктоно но, солэсь йӧслыксэ пусйыса, радъясьёслы wekonkurs@gmail.com электрон почтае келяно (темаяз одно ик «Фотофлешмоб МЫ - 2021» шуыса пусъёно). Туспуктэмъёсты 15-тӥ куартолэзёзь кутозы. Вожвылъяськон сярысь пыр-почгес тодыны луэ. Тодэ вайытом, Удмуртиын 6-11 классъёсын дышетскисьёс но студентъёс понна сочинениосъя «Мон – удмурт! Мон – туж шудо!» огъяросси вожвылъяськон ялӥзы. Тегъёс: Удмуртия Россия йӧскалыклулчеберет вожвылъяськон удмуртъёс йӧслыкъёс | Лулчеберет но туризм |
Майя Бывальцева 11-тӥ тулыспалэ Ижкарын Удмуртиысь нылпи юртъёслэн, школа-интернатъёслэн но быдэ вуымтэослы мерлыко центръёслэн командаоссы куспын шахматъя элькун ӵошатсконъёссы ортчизы. Ужрадэ 15 командаысь 60 пиналъёс пыриськизы. Со сярысь элькунысь мерлыко политикая но ужъя министерстволэн пресс-службаез ивортэ. Ӟырдыт нюръяськонъёсын нырысетӥ инты Красногорскысь нылпи юрт басьтӥз. Кыкетӥ интыын Глаз ёросысь Пониноысь нылпи юртлэн командаез. Элькун нылпи юртысь пинал шахматистъёс куинетӥ луизы. Табере та куинь нылпи юртъёслэн командаоссы Удмуртилэсь данзэ шахматэн шудонъя «Восхождение 2020» огъяросси ӵошатсконъёсын утёзы, соос 10-тӥ южтолэзе Сочиысь Лоо посёлокын ортчозы. Тодэ вайытом, 19-22 толшоре Дэбесын Гуртъёсын улӥсь дышетскисьёс пӧлын шахматэн ӝог но блиц амалъёсын шудонъя Нырысетӥ огъяросси ӵошатсконъёс ортчизы. Удмуртилэн командаез утэм медальёслэн лыдзыя кыкетӥ инты басьтӥз. Тегъёс: Спорт Ижкар Удмуртия пиналъёс Красногорск шахмат нылпиюртъёс | Спорт |
Туспуктэм: Григорий Фомин Наталия Сильвестрова 1-тӥ толсуре Удмуртиын куазь кезьытскоз. Уйин -7…-12 градус луоз, шундыпуксён палась,лымшор но шундыпуксён вискысь ёросъёсын температура -13…-17 градусозь лэзькоз, нуназе -5…-10 градус луоз. Со сярысь улосвыл Гидрометцентрлэн пресс-службаез ивортӥз. Матысь нуналъёсы куазь калленнэн кезьытскоз. Пуксёнэ, 28-тӥ шуркынмонэ, уйин -1…-5, нуназе 0…-1 градус возиськоз. Нуназе бере лымы, кот лымы усьыны кутскоз. 29-тӥ шуркынмонэ нунал ӵоже -2…-7 градус луоз. Уйин но нуназе лымыялоз. 30-тӥ шуркынмонэ температура -7…-12 градусозь усёз, нуназе -5…-10 возиськоз. Интыен кӧня ке лымы усёз. 1-тӥ толсуре нуназе ӧжыт но золгес лымыялоз. Арян ӵоже уйин но ӵукна куд-ог ёросъёсын бус луыны быгатоз. Нырысь-валысь чакланъёсъя, шутэтскон нуналъёсы лымыё куазь луоз. Тегъёс: куазь Гидрометцентр Удмуртия | Инкуазь |
Туспуктэм: Руслан Нуриахметов Наталия Сильвестрова 29-тӥ толсуре Удмуртиын пильмо улоз. Уйин лымыяны кулэ ӧвӧл, нуназе интыосын кӧня ке лымы усёз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл шундыӝужан палась уйин секундскын 2-7 метре, нуназе 6-11 метре пельтоз. Элькунъя уйин -1…-18 градус, нуназе -8…-13 градус возиськоз. Сюресъёс вылын йӧвалег. Омыр зӥбет луло узвесь юбоя 751 миллиметр луоз, омырлэн мускытлыкез — 87 процент. Тодэ вайытом, улосвыл Гидрометцентр ивортэмъя, арня пумын шуныт кариськоз. Тегъёс: Удмуртия куазь лымы | Инкуазь |
Анжелика Тихонова корреспондент Удмуртиысь Вотка ёросын «Тракторен биатлон» калыккуспо усьтэм шудонъёс (0+) ортчозы. Со сярысь «Вконтакте» мерлыко вотэсысь бамаз Удмуртиысь гурт возёсъя министерстволэн пресс-секретарез ивортӥз . 16-тӥ южтолэзе Бадӟым Кивар гуртын биатлонъя аспӧртэм ӵошатсконъёс ортчозы: куасъёс интые тракторъёс луозы, руль бергатӥсьёслэн киосазы – пейнтболэн шудон винтовкаос. Пыриськисьёслы нюко-гопо сюресъёстӥ ортчоно, мишеньёсы ыбылӥськоно луоз, нош мишене сюрымтэ понна, штраф кругъёс ортчоно. Вожвылъяськонэ воргоронъёс гинэ ӧвӧл, кышномуртъёс но пыриськозы. Соос бадӟым, секыт гурт возёс техникаез нуллыны быгатонлыкъёссэс возьматозы. Озьы ик Белоруссиысь куноос но вуозы шуыса чаклало, соос но удмурт сюресъёс вылын кужымзэс мерталозы. Вань люкаськемъёс понна пӧсь сиён, вузкарон интыос но крезьгуро программа дасялозы. Пусъём, 2018-тӥ арын «Тракторен биатлонэз» Удмуртилэн туризмъя дырпусаз пыртӥзы. Тегъёс: Спорт Биатлон Удмуртия гуртвозёс техника Воткаёрос Удмуртиысьтуризм | Лулчеберет но туризм |
Майя Бывальцева Эсэптэм пӧсь но кӧс куазь Удмуртиын ужан арня пумозь возиськоз на. Со сярысь элькун Гидрометцентрлэн пресс-службаез ивортӥз. Уй-нуналскын шоро-куспо температура эсэплэсь 7 но солэсь трос градуслы вылӥын луоз. Уйёсы ӧжытсэ +12…+17 градус луоз, нуназе омыр +23…+28 градусозь шуналоз Удмуртиысь Гидрометцентрлэн пресс-службаезШӧдскымон зоръёс уз луэ. Тӧл секундскын 5-10 метре пельтоз. Нырысь-валысь чакланъёсъя, шутэтскон нуналъёсы, 22-23 куартолэзе, дырын-дырын ӧжыт зороз, гудыръялоз. Тӧл секундскын 15 метрозь кужмояны быгатоз. Тегъёс: Ижкар Гидрометцентр Удмуртия куазь | Инкуазь |
Анжелика Тихонова корреспондент Удмуртиысь Кун Кенешын «Образование» йӧскалык ӵектосэз улонэ пыӵатонлы сӥзем элькун кенешон ортчиз. Кун Кенешысь тодосъя, дышетонъя, лулчеберетъя, йӧскалык но егитъёсын ужанъя политикая но спортъя ялан ужась ӧрилэн тӧроез Татьяна Ишматова ӵектос Удмуртиын ужзэ мытӥз шуыса ивортӥз. Муниципал кылдытэтъёс пӧлын конкурсъя быръёнъёс ортчизы ини. Соос та ӵектосэз улонэ пыӵатозы. Кивалтэтлэн каткылдытӥсь люкетэз та лэсьтӥськись ужъёслэсь палэнэ кыльыны уг быгаты. Мерлыко чаклан понна каткылдытӥсь инъет радъяны кулэ Татьяна Ишматова, Удмуртиысь Кун Кенешысь тодосъя, дышетонъя, лулчеберетъя, йӧскалык но егитъёсын ужанъя политикая но спортъя ялан ужась ӧрилэн тӧроезКуд-ог школаос ӵектосэ пыриськон понна ужкагазъёссэс дасяло ай. Одӥг шоръёзо школа кӧня ке пӧртэм ӧръёсты бырйыны быгатэ. «Образование» йӧскалык ӵектос – паськыт. Со 2024-тӥ арозь ужалоз. Удмуртия отчы тямыс улосвыл ӵектосъёсыныз пыриз: «Успех каждого ребёнка», «Современная школа», «Поддержка семей, имеющих детей», «Цифровая образовательная среда», «Учитель будущего», «Молодые профессионалы», «Новые возможности для каждого» но «Социальные лифты» Ирина Крохина, Удмуртиысь дышетонъя но тодосъя министлэн воштӥсезКотькуд ӵектос нылпиослы дышетскыны луонлыкъёсты азинтыны кулэ. Кылсярысь, «Современная школа» Удмуртиысь каръёсын но гуртъёсын технологилы, информатикалы но робототехникалы нимысьтыз дасям классъёс радъяны юрттоз. Пусъём, 2018-тӥ арын элькунмы Быгатонлыко нылпиослы центр усьтыны но азинтыны грант утӥз. Со сяна, улосвылысь школаос кванториумъёс кылдытонъя конкурсэ пыриськон понна куриськон дасяло. Озьы ик Удмуртиын «Демография» ӵектос ужа. Программаын тэшкылиослы яслиосын инты тырмытонъя люкетъёсыз вань. Солы луыса анайёс вазьгес уже потыны, нош нылпиос одӥг но ӝыны аресысен визьнод басьтыны быгатозы. Тодэ вайытом, Удмуртиын гурт поселениослэн 34 мерлыко ӵектосъёссы грантъёс басьтозы. Тегъёс: Дышетон Ижкар Удмуртия КунКенеш | Дышетон но тодос |
Туспуктэм: Наталия Сильвестрова Наталия Сильвестрова 2-тӥ гудырикошконэ Удмуртиын пильмаськылоз, сайкытскылоз, вакчи дыр ӵоже, интыен гудыръяса-чилекъяса, зороз. Уйин но ӵукна интыен бус луоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл шундыпуксён палась секундскын уйин 5-10, нуназе 7-12 метре пельтоз. Элькунъя уйин +13…+18, нуназе +23…+28 градус возиськоз. Омыр зӥбет луло узвесь юбоя 743 миллиметр луоз, омырлэн мусктылыкез – 85 процент. Тодэ вайытом, Удмуртиын ужан арня шорысен зоръёс ӧжытгес луозы. Тегъёс: Удмуртия куазь | Инкуазь |
Майя Бывальцева Одӥг мандатъем 34 номеро Ижкар быръён округъя быръёнъёсын азьпалан мынэ Валерий Бузилов. 19-тӥ куарусёнэ со сярысь ивортӥз элькунысь Быръёнъёсъя валтсь ӧрилэн тӧроез Виктор Кушко. Со понна куара сётӥзы 50,21 процентэз бырйисьёс — 129 сюрс 869 адями. «Быръёнъёсы пыриськиз 43,14 процентэз. Та дырлы 95,22 процентэз быръён ӧриос отчёт лэсьтӥзы», — вераз Виктор Кушков. Мукет кандидатъёсын люкам куараос: — Владимир Бодров (КПРФ) — 15,57% (40 сюрс 270 адями); — Фарид Юнусов («Справедливая Россия») — 13,74% (35 сюос 523); — Антон Гусев (ЛДПР) — 10,33% (26 сюрс 717); — Юрий Мишкин («Коммунисты России») — 3,05% (7 сюрс 883); — Михаил Назаров («Яблоко») — 1,98% (5 сюрс 124); — Руслан Тимуршин («Парнас») — 1,62% (4 сюрс 185). Тодэ вайытом, 94,6 процентсэ бюллетеньёсты эскерон-чотанлы йылпумъянъёсъя, «Единая Россия» 50,7 процент куара люказ. Тегъёс: быръёнъёс Удмуртия ЕдинаяРоссия ЛДПР КПРФ ВикторКушко | Политика |
Туспуктэм: Иван Коновалов Ольга Козачёк Корреспондент Наталия Сильвестрова 23-тӥ куартолэзе Ижкарын вачепумит нюръяськон дворец пуктон интые капсула понӥзы, ужрадэ Удмуртилэн тӧроез Александр Бречалов но пыриськиз. Лэсьтськон интые ивортодэтъя «Удмуртия» агентстволэн корреспондентэз вуылӥз. Капсулаез 20 ар ортчыса усьтозы. Отчы вачепумит нюръяськонъя дворецысь вуоно спортсменъёслы вазиськонъёсты понӥзы Ужрадэ озьы ик олимпи шудонъёслэн чемпионэз Александр Поветкин, Россиысь ӧнерлыко боксёр, Боксёръёслэн дунневыл огазеяськонэнызы ортчытэм ӵошатсконъёслэн чемпионэз Денис Лебедев, вачепумит нюръяськонъя школаосын дышетскисьёс но мукет куноос пыриськизы. « 13 сюрслэсь трос пиналъёсмы вачепумит нюръяськон амалъёсын выро. Соин та ӵектос кема витем луэ, тыршомы сое ӝоггес быдэстыны. Нылпиослы сӥземе потэ, басьтэм вормонъёсты вылэ эн дугдэ, одно ик азяды бадӟымгес ужпумъёс пуктэ, ваньмыз тӥ понна, тӥ чемпионъёс мед луоды шуыса » Александр Бречалов, Удмуртилэн тӧроез Спорт огъетын вачемпумит нюръяськон амалъёсты дышетонъя но волятонъя залъёс, озьы ик тренажёръёсын зал, спортсменъёслы но судьяослы пичи кунокуа, массаж лэсьтон но эм висъетъёс лэсьтозы. Дворецез пуктон оглом 800 миллион манет усёз. Со пӧлысь 574 миллион манетсэ «Бизнес– спринт (Я выбираю спорт)» ӵектос улсын федерал коньдэтысь висъязы, 134 миллион манет – элькун коньдэтысь, 100 миллион манет пала – частной инвестициос. Фото: Иван Коновалов « Мон оскисько, со вачепумит нюръяськон амалъёсты огазеясь инты луоз. Озьы ик пусъёно, татын 1 сюрс интылы троспöртэмлыко шудон зал вань. Спортысь шудон амалъёсты но азинтыны луонлык кылдоз » Денис Парахин, Удмуртиысь физкультурая но спортъя министр Дворец 2025-тӥ арлэн кыкетӥ кварталаз ужаны кутскоз. «Мон сӥзисько, татын ужмес Россилэн первенствоеныз мед кутскомы шуыса, боксъя ке вӧл, спортысь мукет амалъя. Но со одно ик пусймон ужрад мед луоз, кудӥныз ми карын улӥсьёслы ӧсъёсмес усьтомы » Сергей Стрелков, «Академия единоборств» огазеяськонлэн кивалтӥсез Тодэ вайытом, вачепумит нюръяськонъя дворецез Молодёжной урамысь 3 номеро юрт вӧзы путозы. Тегъёс: Спорт лэсьтӥськон Ижкар Удмуртия | Лэсьтӥськон |
Майя Бывальцева Алнаш — Варзи-Ятчи трасса дорысен Кузьымгуртозь сюресэз таяз арын коньывуонэ асфальтэн шобыртозы. Со сярысь ивортэ «Удмуртавтодор» кун предприятилэн пресс-службаез. Алнаш ёросын 2,92 иськем асфальт сюресэз лэсьтозы «Гурт сюресъёс» федерал программа улсын. Кузьымгурт Азамат гурт поселение пыре, Алнашлэсь 16 иськеме интыяськемын. 2010-тӥ арын калыкез лыдъян-чотанъя, гуртын 391 адями улэ. Кузьымгуртэз Алнаш — Варзи-Ятчи трассаен герӟась 3,1 иськем сюрес 1983-тӥ арын лэсьтэмын вал, со дырысен одӥг пол но тупатъямтэ. Асфальт пумен быриз. Али солэн пичи люкетъёсыз кылемын на, но со сюрес асфальтэн шобыртэмын шуыса вераны уг луы ни. «Удмуртавтодор» ву кошкон гумыосты воштыны, сюресэз паськытатыны но ӵошкытатыны но кык си асфалть поныны малпа. Чакланъёсъя, сюрес асфальтэн шобыртэмын луыны кулэ 12-тӥ коньывуонозь. Сое усьтыны чакламын таяз арын толсуре. Тегъёс: Авто Транспорт Удмуртия гуртсюресъёс Алнаш | Авто |
Майя Бывальцева Тылпу дыръя беспилотниклэн одӥг час ужамез 10 сюрс манет сылэ, нош самолёт понна 60 сюрс манет тыроно луысал. Иворъёсъя «Удмуртия» агентстволы со сярысь вераз «Удмуртлес» автоном ужъюртлэн управляющиез Ренат Ягафаров. «Кулэ-а ӝутыны бортэз одӥг тылпу понна, угось али самолёт понна 60 сюрс манет котыр тыроно, нош беспилотникъёсын тупанкылъя милям часкын 10 сюрс. Ӵын вань ке, ми сое ӝог шедьтомы но коньдонэз шыръяломы», — вераз Ренат Ягафаров. «Удмуртлеслэн» управляющиез верамъя, 2016-тӥ арын беспилотникъёсты кутыны кулэлык ӧй вал, нош кылем арын соосты кык пол ӝутылӥзы. «Умоез со — ӝог лэзьыны луэ, бадӟым авиациен ӵошатыса, пичи дуныз», — валэктӥз Ягафаров. Тырмымтэос пӧлын вераны луоз аппаратъёсын меӵак герӟаськонлэсь пичи радиуссэ. Нюлэслэн интывылэз ӵошкыт ӧвӧл бере, беспилотникез адӟыны луэ 8–10 иськемын гинэ, нош поттӥсьёсын 50 иськем ялэмын. Тодэ вайытом, Россиысь МЧС-лэн Удмурт элькунъя Валтӥсь управлениез улосвылын беспилотной авиацияя центр усьтыны чакла. Элкьунын эскерон полигон, но дышетон центр усьтозы. Тегъёс: Науканотехника Ижкар тылпу Удмуртия беспилотникъёс | Дышетон но тодос |
Майя Бывальцева 19-тӥ коньывуонлы Удмуртиын эшшо 371 адямилэсь коронавирус инфекциез шараязы. Выль черламъёс пӧлын 42 пиналъёс но 65 арессэс ортчем 94 арлыдоос. Со сярысь элькунысь оперативной штаб ивортӥз. Диагноззы Ижкарын 171 улӥсьёслэн зэмаз, Сарапулын – 33, Дэбес ёросын – 21, Воткаын – 18, Сьӧлта, Вотка ёросъёсын – 13, Ува ёросын – 12, Яр ёросын – 11, Можгаын – 10, Можга, Каракулино ёросъёсын – укмыс, Балезино ёросын – тямыс, Алнаш, Дэри, Шаркан ёросъёсын – куать, Сюмси ёросын – вить, Юкаменск ёросын – ньыль, Грак, Вавож ёросъёсын – куинь, Сарапул, Красногорск ёросъёсын – кык, Глазкарын, Камбарка, Эгра ёросъёсын – одӥг муртлэн. 354 адями висёнэз вормиз. 37 мурт кулӥз. Кышномуртъёслы 63, 64, 66, 68, 70, 71, кыкезлы 72, кыкезлы 75, 76, 80, 81, 82, 83, куинезлы 85, 92, 93 арес вал, воргоронъёслы – 50, 52, 56, 60, 63, 64, 65, 68, куинезлы 70, кыкезлы 71, 76, 80, 84, 91 арес 19-тӥ коньывуонлы Удмуртиын коронавиурсэн черлан 59 сюрс 422 учыръёс лабораториосын зэматэмын. 47 сюрс 946 адями йӧназ, 2 сюрс 548 мурт улонысь кошкиз. Та дыре 617 висисьёслэн тазалыксы секыт лыдъяське. Коронавируслэсь прививка 443 сюрс 98 адями пуктӥз, со пӧлысь 335 сюрс 705 мурт кык компонентэн. «Спутник Лайт» вакцинаез 65 сюрс 578 адямилы пуктӥзы. Тодэ вайытом, пандемия дыръя Удмуртиын коронавиурс инфекциен 1 сюрс 41 адями выльысь черлаз. Тегъёс: Тазалык Ижкар висён Удмуртия коронавирус | Тазалык |
Туспуктэм: Константин Вознесенских Анжелика Тихонова корреспондент Сарапулысь искусствоосъя 2 номеро нылпи школаын скрипкая классын дышетскисьёс сольфеджиоя «Доминанта» калыккуспо олимпиадалэн лауреатъёсыз луизы. Со сярысь Удмуртиысь лулчеберетъя министр Владимир Соловьёв «ВКонтакте» мерлыко вотэсысь бамаз ивортӥз. Дана Мымринаез но Елизавета Коноваловаез кык степенё дипломъёсын пусйизы. Нош дышетӥсьсылы Елена Беляевалы олимпиадалэсь лауреатъёссэ умой дасямез понна творчестволы но быгатонлыкъёсты азинтыны юрттэт сётонъя ART Dictory калыккуспо центрлэсь таукарон гожтэтсэ сётӥзы. Тодэ вайытом, Шарканын шаертодонъя музейын «Лудорвай» музей-заповедниклэн фондъёсысьтыз удмуртъёслэн крезьгуро инструментъёсынызы адӟытон ужа. Тегъёс: Сарапул Удмуртия крезьгур нылпиос искусствоосъянылпишкола | Дышетон но тодос |
Майя Бывальцева 24-тӥ коньывуонэ Удмуртиын кӧня ке лымыялоз но 2 градусозь кезьыт луоз шуыса чаклало. Улосвыл Гидрометцентр вылэ чӧлскыса, со сярысь ивортэ Россиысь МЧС-лэн элькунъя Валтӥсь управлениезлэн пресс-службаез. Пуксёнэ Удмуртиын пилемо улоз, сайкиськылоз, куд-ог интыосын кӧня ке лымыялоз. Тӧл уйпал но шундыпуксён вискысь секундскын 3–8 метре пельтоз. Нуназе элькунъя -2…+3 градус луоз. Омыр зӥбет луло узвесь юбоя 753 миллиметр, омырлэн мускытлыкез 72 процент. Тегъёс: МЧС Удмуртия куазь | Инкуазь |
Туспуктэм: Григорий Фомин Майя Бывальцева Зол лымыян сэрен Удмуртиысь федерал но улосвыл сюръёсъя сюбегатонъёс кужымазы кылё. Со сярысь 21-тӥ толшоре ӝытазе элькун кивалтэтлэн тӧроез Ярослав Семёнов телеграм-каналаз ивортӥз. «Федерал трассаез усьтонлы дасяськиськом – лымыез утялтӥськом, фураослы интыысьтызы вырӟыны но меӵ гурезьёсы тубыны юрттон понна техника дасяськом. Улосвыл сюресъёсъя сюбегатонъёсты палэнтон сярысь вераськон али уг мыны. Но милем элькунамы кӧня ке нуналлы ӝегам транзит транспортэз татысь лэзьыны кулэ Ярослав Семёнов, Удмуртиысь кивалтэтлэн тӧроез Солэн ивортэмезъя, 19 часысен Татарстанын М-7 «Волга» федерал сюреслэн бадӟым машинаослы усьтӥзы. Автобусъёс понна бускель элькунысь вань сюресъёс ворсамын на. Пермь шаерын федерал сюресэз 22-тӥ толшоре 1 часысен бадӟым машинаослы усьтыны чаклало. Тодэ вайытом, Удмуртиын федерал но куд-ог улосвыл сюресъёсты бадӟым машинаос но автобусъёс понна 19-тӥ толшоре ворсазы. Ватсалом, 22-т толшоре школаослы дышетонэз дистанционной амалэн нуныны ӵектӥзы. Куазез эскерисьёслэн чакламзыя, вордӥськонэ нуназе шӧдскымон лымыны кулэ ӧвӧл, но сюресъёсты ӝогак сузяны уз луы. Тегъёс: Авто сюресъёс ЯрославСемёнов куазь Удмуртия | Авто |
Наталья Тетерина 2019-тӥ арын гудырикошконэ Ижкарын егитъёслы калык творчествоя «Тангыра» выль фестиваль (12+) радъялозы. Со сярысь журналистъёслы элькунысь Калыкъёслэн эшъяськон юртазы этно-пресс-клублэн пумиськоназ ивортӥзы. Ужрадэ Удмуртиысь йӧскалык политикая министр Лариса Буранова но пыриськиз. Фестивалез радъясьёс верамъя, йӧскалык лулчеберетэз утён ласянь элькунмы умой азинскиз ни, но калык йылолъёсты туала улонэ пыртон понна выль амалъёс кулэ. «Тангыра» фестивальлэн ужпумез – ӵапак егит коллективъёсты люканы, кудъёсыз асьсэ йӧскалык крезьгурзэс пӧртэм ӧръёсын шудо, рок но, рэп но, поп но крезьгурез анай кылынызы быдэсто. Со егитъёслы площадка, open-air форматэн (кырын – ред.). Ӵукнаысен бер ӝытозь учкыны, поръяны, пӧртэм кылъёсын кырӟанъёсты кылзыны луоз Татьяна Фёдорова, Удмуртиысь Калыкъёслэн эшъяськон юртсылэн кивалтӥсезлэн воштӥсезУдмуртъёс сяна, фестивале славян, тюрк, кавказ калыкъёслэн коллективъёссы но пыриськозы шуыса чаклало. Та дыре радъясьёс Татарстанысь, Башкириысь делегациосын но кавказ калыкъёслэн элькунысьтымы йӧскалык лулчеберетъя огазеяськонъёсынызы кенешо. Выль площадка кӧня ке пӧртэм ӧръёсты огазеялоз, пусъё Калыкъёслэн эшъяськон юртазы. Крезьгур сяна, мастер-классъёс, этнофутуризмъя перформансъёс, этно-маркет но творчествоя лабораториос радъяськозы. Одӥгез валтӥсез ужпум – туала этнической киноез возьматон. Со фестивальлэн аспӧртэмлыкез луоз. Чакланъёсъя, «Тангыра» фестиваль Удмуртилэн шоркараз 17-18 гудырикошконэ ортчоз. Тегъёс: Лулчеберет Ижкар Удмуртия удмуртъёс крезьгурчиос ӟучьёс бигеръёс кырӟан йӧслыкъёс крезьгур | Лулчеберет но туризм |
Анжелика Тихонова корреспондент Александр Старцев Яр ёрослэн тӧроез луиз. Со сярысь Удмуртиысь тӧролэн но кивалтэтлэн пресс-службазы ивортэ. Ёрос кенешысь депутатъёс пӧлысь 20-ез Александр Старцев понна куаразэс сётӥзы, куинез – Сергей Щепин понна, витез бюллетеньёс ярантэм лыдъямын. Пусъём, ёрос тӧро интые сизьым кандидатъёс вал. Вожвылъяськонлэн йылпумъян люкетаз «Пудемское» муниципал кылдытэтлэн тӧроез Сергей Щепин но Яр ёросысь депутат кенешлэн тӧроез Александр Старцев потӥзы. Тодэ вайытом, Яр ёрослэн азьвыл тӧроез Тамара Уткина 19-тӥ гудрикошконэ ужысьтыз кошкиз, со ас мылкыд каремезъя куриськон гожтӥз. Выль ёрос тӧроез бырйытозь солэсь ужъёссэ ёрос администрацилэн тӧроезлэн экономикая но коньдон ужпумъёсъя воштӥсезлэсь ужзэ быдэсъясь Антон Мышкин быдэсъяз. Ватсан Александр Старцев вордӥськиз 1982-тӥ арын Кемерово улосвылын. Удмурт кун университетын вылӥ дышетскем басьтӥз, юрист, прокурорлэн юрттӥсез, адвокат луыса ужаз. 2014-2016 аръёсы Яр ёрос администрацилэн тӧроезлэн нырысетӥ воштӥсез луыса тыршиз. Куинь ар талэсь азьло солы ёрос депутат кенешен кивалтыны оскизы. Тегъёс: Яр Удмуртия Мерлык депутатъёс интыужеюнматон | Политика |
Анжелика Тихонова корреспондент 23-тӥ толшоре Ижкарын Калыкъёслэн эшъяськон юртазы Удмуртиысь йӧскалык политикая азьвыл министрез Владимир Завалинэз буре ваёнлы сӥзем шахматъя ӵошатсконъёс ортчизы. Отчы йӧскалык лулчеберетъя огазеяськонъёслэн 30 командаосы пыриськизы: быдӟымъёслэн но пиналъёслэн быдэн 15-ен. Со сярысь Калыкъёслэн эшъяськон юртсылэн пресс-службаез ивортӥз. Турнир туэ куатетӥзэ ортчиз ини Бадӟымъёс пӧлын вормисьёс луизы: 1-тӥ инты – Удмуртиысь белорусъёслэн лулчеберетъя «Батьковщина» огазеяськонзылэн командаез; 2-тӥ инты – Удмуртиысь бигер егитъёслэн «Иман» огазеяськонзылэн командаез; 3-тӥ инты – Удмуртиысь бигеръёслэн йӧскалык лулчеберетъя улосвыл автономизылэн командаез. Пиналъёс пӧлын нырысетӥ интыосты басьтӥзы: 1-тӥ инты - Удмуртиысь бигеръёслэн йӧскалык лулчеберетъя улосвыл автономизылэн командаез; 2-тӥ инты – шахматъя спортъя школалэн командаез; 3-тӥ инты - Удмуртиысь белорусъёслэн лулчеберетъя «Батьковщина» огазеяськонзылэн командаез. Тодэ вайытом, кылем арын та ӵошатсконъёсы 27 командаос пыриськизы вал. Тегъёс: Мерлык Спорт Ижкар Удмуртия Калыкъёслэнэшъяськонюртсы йӧскалыкполитика | Мерлык |
Анжелика Тихонова корреспондент 3-тӥ инвожое Удмуртиын +19 градусозь шуныт луоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Вирнуналэ улосвылын пильмаськылоз, зорыны кулэ ӧвӧл. Тӧл уйпал но шундыӝужан вискысь секундскын 6-11 метре пельтоз. Нуназе элькунъя +14…+19 градус возиськоз. Омыр зӥбет луло узвесь юбоя 751 миллиметр луоз, омырлэн мускытлыкез – 65 процент. Тегъёс: МЧС Удмуртия инкуазь гужем | Инкуазь |
Майя Бывальцева Буре ваён стела пуктыны быгатозы Ижкарын пыӵал тӥрлык поттӥсьёслы синпелет вӧзы. 15-тӥ южтолэзе со сярысь вераськон мынӥз историен но лулчеберетэн герӟаськем синпелетъёсты утён, ульчаослы, пролкаослы но дугдылонниослы нимъёс сётон яке воштон ужъёслы юрттонъя ӧрилэн азьвыл чакламтэ кенешоназ. Со сярысь ивортэ карлэн пресс-службаез. Ижысь механикая заводын ужасьёс карлэн дано кунмуртэзлэсь Александр Дорфлэсь нимзэ Ижкарысь пыӵал тӥрлык поттӥсьёслэн синпелетсы вылэ гожтыны куронэн вазиськизы. Ӧриын ӵектонэз умоен лыдъязы. «Пусъёно со адямиосты, кудъёсызлэн нимъёссы синпелет вылын луыны кулэ. Мынам малпамея, соос пӧлы шедьыны кулэ конструкторъёс, кудъёсызлэн ужъёссы вооружение кутэмын, ож тӥрлык поттӥсь предприятиослэн кун данъетъёсын пусъем кивалтӥсьёссы но вооружение кутэм ож тӥрлыкез кылдытӥсь группаосын ужасьёслэн нимъёссы», — вераз историк Евгений Шумилов. Озьы ик со ӵектӥз тужгес тодмо кафтанщикъёслэсь нимъёссэс гожтыса кельтыны. Озьы пыӵал тӥрлык поттон удысын ужась выжыосты пусйыны луоз. Мукетъёсыз кенеше лыктэмъёс синпелет вӧзы стела пуктыны ӵектӥзы. Со вылэ нимъёсын пулъёс ошылыны луоз. Ижысь пыӵал тӥрлык поттӥсьёслэсь нимъёссэс синпелетын пусъён радлыкез дасянъя куронэз ӧри Удмуртиысь пыӵал тӥрлык поттӥсьёслэн огазеяськоназы но «Концерн «Калашников» предприятие лэзёз. Нош муниципалитет нимъёсын пулъёс понна интыосты пусъёз. Тегъёс: Ижкар история синпелет | Лулчеберет но туризм |
Майя Бывальцева 12-тӥ но 13-тӥ толсуре Ижкарысь куасэн бызьылонъя Г. А. Кулакова нимо огъетын «Легендаослэн тол кубоксы» («Зимний Кубок легенд») усьтэм элькун ӵошатсконъёс ортчозы. Куриськонъёсты кутон 10-тӥ толсуре 15 часын йылпумъяськоз. Со сярысь улосвыл тӧролэн но кивалтэтлэн пресс-службазы ивортӥз. 2007-тӥ арын но собере вордскемъёс ӵошатсконъёсы пыриськыны уг быгато Нырысетӥ нуналаз воргоронъёс но пиос эркын амалэн 10 иськемез ортчозы, нош нылкышноос - 5 иськемез, быдэ вуымтэ нылъёс но пиос - 3 иськемез. 13-тӥ толсуре со дистанциосын ик классика амалэн бызьылонъёс радъяськозы. Вормисьёсты но призёръёсты грамотаосын, медальёсын но кубокъёсын, озьы ик куасэн бызьылонъя огъетлэсь дуно кузьымъёсын пусъёзы. Ӵошатсконэ пыриськисьёс 2014-тӥ арысь Олимпиадалэн куинь полэс вице-чемпионэныз Максим Вылегжанинэн одӥг куас сюрес вылын устолыксыя мертаськыны быгатозы. Нош ужрадэз усьтонэ куасэн бызьылон спортысь легендаос Галина Кулакова, Тамара Тихонова но Владимир Никитин пыриськозы. Куасэн бызьылонъя элькун федераци ӵошатсконэ пыриськыны мылкыд карисьёслэсь 400-лэсь трос куриськонъёсты кутӥз ни – Удмуртиысь, Татарстанысь, Москваысь, Пермь шаерысь, Ханты-Манси автоном округысь, Калуга, Москва, Свердловск но Белгород улосвылъёсысь. Ӵошатсконэ пыриськон понна эмчилэсь справка но спортэн вырыны лэзёнэн («куасэн бызьылон» пусъетэн) страховка луыны кулэ. Куриськонъёсты федерацилэн пыр сётоно. Ватсаса юанъёсын +7 (922) 684-57-76 номеро телефон пыр жингыртыны луэ «Легендаослэн тол кубоксы» элькун ӵошатсконъёс кыкетӥ арзэ радъясько ни. 2019-тӥ арын стартэ 390 спортсменъёс но куасэз яратӥсьёс потӥзы. 2021-тӥ арын инвожое куасэн бызьылонъя огъетын «Легендаослэсь гужем кубоксэс» - питрано куасэн бызьылонъя но кроссъя ӵошатсконъёс – радъяны малпало. Тегъёс: Спорт Ижкар Удмуртия куасэнбызьылон | Спорт |
Майя Бывальцева 2019-тӥ арын Удмуртиысь 12 эмъюртъёсы 15 одӥгмет эм тӥрлык вуиз, о пӧлын рентген аппаратъёс, томографъёс но маммографъёс. Со сярысь улосвыл тӧролэн но кивалтэтлэн пресс-службазы ивортэ. Таяз арын Удмуртиын «Сюлэм но сэр висёнъёсын нюръяськон» но «Пыктос висёнъёсын нюръяськон» улосвыл ӵектосъёсты быдэсъяны кутскизы, соос Росси азьмуртэн кичӧлтэм «Тазалыкез утён» йӧскалык ӵектосэ пыро. Сое быдэсъян 2024-тӥ арозь чакламын Улосвыл ӵектосъёслэн одӥгез валтӥсь ужпумзы – вирберган сӧзнэт висёнъёсын но пыктос висёнъёсын курадӟисьёслы эм юрттэт сётӥсь ужъюртъёслы вылӥ технологиосъя туала тӥрлык басьтон. Со висёнъёсты вазь шараянлэсь пайдалыксэ будэтыны но улосвылын кулон учыръёсты кулэстыны луонлык сётоз. Вераны кулэ, сюлэм но сэр, пыктос висёнъёсты вазь шараянын шӧдскымон пайда ваё «онкодесант» но «кардиодесант» акциос. Соос адямиосты пыктос висёнъёсъя амбулаториосы ӝегатскытэк келяны луонлык сёто. Тодэ вайытом, азьвылгес ивортӥзы вал, пыктос висёнэз шараян понна выль тӥрлык басьтыны Удмуртиын 200 миллион манет висъялозы шуыса. Пӧсьтолэзе элькунэ куать маммографъёс вуизы. Тегъёс: Тазалык Ижкар Удмуртия тазалыкезутён эмъяськонниос пыктос | Тазалык |
Туспуктэм: vk.com (Лыжные гонки Удмуртии) Майя Бывальцева Удмуртиысь Максим Вылегжанин но Владислав Лекомцев спортъя йӧскалык премилэн «Преодоление» номинацияз финалистъёс пӧлы шедизы. Со сярысь элькун тӧролэн но кивалтэтлэн пресс-службазы ивортӥз. Алшаш ёросын вордскем Владислав Лекомцев «Устоез спортсмен» категориын финалист луиз. Со суй-пыдзыя сӧсыр спортсменъёс пӧлын биатлонъя но куасэн бызьылонъя кык полэс паралимпи чемпион, Паралимпиадалэн куинь полэс бронза призёрез, дуннелэн сизьым полэс чемпионэз, куать пол Дуннелэн кубоксэ басьтӥз. 2022-тӥ арын Паралимпиецъёслэн тол шудонъёсазы зарни, азвесь но кык бронза медальёс утӥз. Озьы ик Владислав Лекомцев Россиысь спортъя дано мастер, «За заслуги перед Отечеством» IV степенё орденэн пусъемын, 2018-тӥ арысен ГТО-лэн Удмуртиын улосвыл посолэз луэ. Шаркан ёросын вордскем Максим Вылегжанин – Владислав Лекомцевлэн тренерез но Удмуртиысь куасэн бызьылонъя федерацилэн кивалтӥсез – «Устоез тренер» категориын финалистъёс пӧлы шедиз. Со Олимпи шудонъёслэн куинь полэс азвесь призёрез, тол Универсиадалэн вормисез, Тур-де-Ски гонкалэн бронза призёрез, Россилэн трос полэз чемпионэз. Россиысь спортъя дано мастер, «За заслуги перед Отечеством» I степенё орденэн пусъемын. Вормисьёслэсь нимъёссэс 14-тӥ толсуре Москваын Ирина Винер-Усмановалэн гимнастикая дворецаз сӥё-дано ужрадын шараялозы. Спортъя йӧскалык премия – Россиысь спорт удысысь одӥгез валтӥсь данъет. Кунысь спортъя министерство болельщикъёсын но экспертъёсын ӵош йылпумъянъёс лэсьто но 11 номинациосын 18 вормисьёсты нимало. Лауреат ним но 1 миллион манетъем премиез спортсменъёс, тренеръс, иворъёсты вӧлмытӥсь ёзэсъёсын ужасьёс басьто. Спортсменъёсты, тренеръёсты но физкультура но спорт удысысь ӧнерчиосты сӥлы карон понна Йӧскалык премиез Россиысь кивалтэт 2010-тӥ арын юнматӥз. Тегъёс: Спорт премия МаксимВылегжанин ВладиславЛекомцев Удмуртия | Спорт |